KPLB kaji rayuan Tok Batin elaun naik RM1,500

KUALA LUMPUR: Kementerian Pembangunan Luar Bandar (KPLB) sedang mengkaji keperluan menaikkan elaun bulanan Tok Batin dari RM900 ke RM1,500.

Selain elaun Tok Batin turut dikaji elaun Ketua Kampung dan lain-lain jawatan di kampung.

Menterinya, Datuk Seri Mahdzir Khalid berkata, pihaknya belum ada keputusan namun permohonan itu sedang diteliti.

“Kami mendengar dan memahami situasi semasa rakyat dan perkara ini sedang dikaji,” katanya.

Beliau berkata demikian dalam sidang media sempena Majlis Perhimpunan Perdana Batin/Penghulu Orang Asli bersama Pemimpin di ibu negara hari ini.

Turut hadir, Timbalan Menteri I KPLB, Datuk Seri Abdul Rahman Mohamad; Timbalan Menteri II KPLB, Datuk Hasbi Habibollah; Ketua Setiausaha KPLB, Datuk Ramlan Harun dan Ketua Pengarah JAKOA, Sapiah Mohd Nor.

Tambahnya, KPLB giat melatih pemimpin Orang Asli agar mereka menjadi pemimpin serba khususnya berkebolehan mengumpul dan menggunakan data.

“Kepada semua ketua-ketua dan Tok Batin yang telah dilantik, di bawah peruntukan sedia ada, menteri yang tandatangan sendiri perlantikan masing-masing. Ini adalah pengiktirafan,” katanya.

Sementara itu, pada majlis yang sama Mahdzir turut merasmikan Kad Pengenalan Tauliah Batin yang pertama kali diperkenalkan.

Penggunaan kad pengenalan itu bakal memudahkan pengecaman kuasa Batin dan Penghulu Orang Asli.

Selain memberikan keistimewaan tertentu kepada Batin dan Penghulu Orang Asli menerusi kerjasama dengan Maraliner, Bank Rakyat dan Aeon Big.

Untuk rekod, JAKOA melantik seramai 624 orang sebagai Batin dan Penghulu bagi mewakili 206,777 masyarakat Orang Asli pelbagai suku di seluruh negara.

Author

Fhatihah Zakinan

View all posts

View all posts


PM umum peruntukan RM5 juta kepada MBM

PORT DICKSON: Perdana Menteri, Datuk Seri Anwar Ibrahim mengumumkan peruntukan RM5 juta kepada Majlis Belia Malaysia (MBM) setahun bagi memperkasakan golongan muda untuk memacu negara.

Beliau berkata, keyakinan dan kesungguhan kepimpinan Presiden MBM, Mohd Izzat Afifi Abdul Hamid telah menjayakan Negara Madani, dengan keyakinan serta sokongan padu para belia di negara ini.

“Kesungguhan pimpinan MBM, termasuk menjayakan Negara Madani dengan keyakinan dan ilmu, maka saya setuju peruntukan RM5 juta setahun. MBM istimewa kerana badan-badan yang mewakilli persatuan, kaum, agama boleh menyatukan para belia dengan semangat perpaduan.

“MBM penting dalam menyelamatkan negara kita dalam membina kekuatan baharu,” katanya ketika berucap pada Majlis Sambutan Hari Belia Negara 2023 di Padang Pejabat Daerah dan Tanah Port Dickson di sini hari ini.

Turut hadir Menteri Besar Negeri Sembilan, Datuk Seri Aminuddin Harun serta Menteri Belia dan Sukan, Hannah Yeoh Tseow Suan.

Anwar berkata, MBM perlu memperincikan laporan mengenai hala tuju, menerusi peruntukan yang diumumkan itu, dan beliau mahukan dalam tempoh sebulan ini, MBM memberikan laporan mengenai rancangan pertubuhan itu bagi menambah keanggotaan para belia.

“Keduanya memastikan penyertaan wanita di semua peringkat termasuk pimpinan MBM, bermula dengan penyertaan 30 peratus, dan ketiganya memperhebatkan program, ekonomi, latihan serta kebajikan termasuk kesedaran belia dalam menunaikan tanggungjawab mereka dalam negara ini,” katanya.

Beliau berkata, para belia perlu mempunyai keyakinan, idealisme, berprinsip, menghormati antara satu sama lain dan tolak segala rasuah.

“Anak muda sekarang mesti sedar bahawa masa depan mereka tentukan, dengan syarat mereka mempunyai komitmen, sikap mahu menimba ilmu dan menolak kemungkaran, tolak rasuah dan kezaliman dan angkat martabat rakyat,” katanya.

Bersempena Hari Belia Negara kali ini yang bertemakan ‘Ini Masa Kita’, Anwar berkata, jangan ada pula yang menggunakan agama dan kaum untuk merosakkan negara.

Anwar yang pernah memimpin MBM pada era 70-an berkata, menerusi semangat dan prinsip MBM terdahulu, ia menyebabkan beliau tegas untuk memerangi rasuah pada hari ini.

Perdana Menteri turut melancarkan Model Pembangunan Belia Madani 2030 (MPBM2030) yang menjadi pelengkap kepada Dasar Belia Malaysia, dan selari dengan dasar nasional terkini di majlis hari ini.

MPBM2030 dibangunkan berdasarkan aspirasi golongan belia yang  terkesan akibat pandemik COVID-19 memberikan penekanan kepada empat teras, 11 objektif, 14 strategi dan 39 inisiatif.

Model ini disasarkan dapat melahirkan warganegara belia yang dinamik, kompeten, berdaya saing dan berdaya tahan dalam mendepani cabaran masa kini serta perubahan masa hadapan.

Sementara itu Perdana Menteri berkata, syarikat berkaitan kerajaan seperti Khazanah Nasional Bhd dan Petronas dicadangkan supaya dilibatkan dalam program latihan belia yang memberikan tumpuan dalam aspek kepemimpinan.

Anwar berkata, beliau akan membawa cadangan berkaitan program latihan di institut latihan belia di bawah Kementerian Belia dan Sukan (KBS) ke peringkat Jemaah Menteri untuk diluluskan dalam masa terdekat.

“Saya akan bawa untuk pertimbangan Jemaah Menteri dalam masa terdekat supaya agensi-agensi terlibat, baik Perkeso, Khazanah, Petronas; untuk turut terlibat dalam program latihan di institut latihan belia di bawah KBS,” katanya. – BERNAMA


Bilik kucing peliharaan di rumah Zahid terbakar, patung kala jengking jadi perhatian

KAJANG: Bilik simpanan kucing peliharaan di rumah Timbalan Perdana Menteri, Ahmad Zahid Hamidi di Kajang, Selangor terbakar, semalam.

Jabatan Bomba dan Penyelamat Selangor menerima panggilan mengenai kebakaran kecil itu sekitar jam 1.30 tengah hari tadi dan segera bergegas ke lokasi kejadian.

“Bahagian bilik simpanan kucing berukuran (20 darab 20 kaki persegi) terbakar 15 peratus.

“Api berjaya dipadamkan oleh pihak bomba dan tiada mangsa terlibat dilaporkan,” kata pasukan itu dalam satu kenyataan.

Bagaimanapun, yang menjadi perhatian netizen adalah patung kala jengking yang besar di dinding rumahnya.

Rata-rata netizen menganggapnya unik dan ada yang berasa pelik.

Sementara itu, Pengarah Jabatan Bomba dan Penyelamat Malaysia (JBPM) Selangor, Morni Mamat berkata, siasatan lanjut sedang dijalankan bagi mengenal pasti punca kebakaran.

Difahamkan, terdapat kucing peliharaan keluarga Ahmad Zahid dilaporkan mati lemas akibat kebakaran berkenaan.

Pada masa sama, sebilangan kucingnya terselamat, namun bilangannya tidak didedahkan.

Author

Tun Puteh Wanti

View all posts

View all posts


Bersatu tidak lemah jika Santhara keluar parti – Hamzah

LARUT: Setiausaha Agung Bersatu, Datuk Seri Hamzah Zainudin berkata, tindakan Ahli Parlimen Segamat, Datuk Seri Dr Edmund Santhara Kumar yang dilapor akan keluar daripada Bersatu tidak akan memberi kesan atau melemahkan parti itu.

Hamzah, yang juga Menteri Dalam Negeri, berkata ini kerana masa depan parti ditentukan oleh jumlah keseluruhan ahli dan bukan oleh seseorang Ahli Parlimen.

“Perjuangan yang dibawa ahli atau sesebuah parti itu lebih mustahak. Ahli Parlimen kadang-kadang mempunyai sikap untuk kepentingan individu sahaja manakala ahli-ahli yang menentukan perjuangan parti, ideologi parti …segala apa yang dilakukan adalah untuk masa depan agama, bangsa dan negara.

“Jadi tidak menjadi sesuatu yang boleh menyebabkan parti itu lemah semata-mata atas sikap seorang individu yang hanya memperjuangkan untuk diri dia mungkin,” katanya selepas menghadiri Sesi Dialog pada program Hari Kita Demi Negara Zon Utara anjuran Kementerian Dalam Negeri di sini hari ini.

Ahli Parlimen Larut itu berkata status Santhara, yang juga Timbalan Menteri Pelancongan, Seni dan Budaya, dalam Bersatu akan diumumkan kemudian, difahamkan melalui satu mesyuarat tidak lama lagi.

Beliau juga enggan mengulas sama ada pucuk pimpinan parti telah menerima surat yang diserahkan oleh Santhara untuk keluar parti seperti didakwa.

Semalam, media melaporkan Santhara, yang menyertai Bersatu pada Ogos 2020 dan dilantik sebagai ketua sayap bersekutu parti itu tahun lepas, didakwa sudah menyerahkan surat untuk keluar daripada Bersatu kepada Hamzah.

Sementara itu, Hamzah berkata Perikatan Nasional (PN) akan mengadakan mesyuarat dalam masa terdekat berhubung pemilihan logo baharu untuk digunakan pada Pilihan Raya Umum Ke-15 (PRU15).

“Kita lantik beberapa syarikat untuk cipta beberapa rekaan untuk kita bincang dan capai kata putus dalam mesyuarat yang akan datang,” katanya.

Pada 11 Julai lepas, Pengerusi PN Tan Sri Muhyiddin Yassin dilaporkan berkata logo baharu akan diperkenal untuk digunakan pada PRU15 susulan terdapat cadangan bagi mengubah suai logo sedia ada semasa Mesyuarat Majlis Tertinggi gabungan itu. – BERNAMA


Pemandu treler ditahan bantu siasatan dakwaan dipukul anggota trafik

ISKANDAR PUTERI: Seorang pemandu treler ditahan bagi membantu siasatan berhubung dakwaan dia dipukul seorang anggota polis trafik di Kompleks Sultan Abu Bakar (KSAB), Tanjung Kupang di sini, semalam.

Ketua Polis Daerah Iskandar Puteri, ACP Rahmat Ariffin berkata, lelaki tempatan berusia 48 tahun itu ditahan di lokasi sama, kira-kira 1 tengah hari.

Beliau berkata, pihaknya mengesan sebuah video berdurasi 50 saat yang tular menerusi aplikasi TikTok dan dipercayai dimuat naik oleh lelaki berkenaan menggunakan akaun ‘Abe Chik Kelantan’, mendakwa dia dipukul seorang anggota trafik, kira-kira 10.20 pagi.

“Hasil semakan mendapati satu laporan telah dibuat oleh anggota polis terlibat yang menyatakan sebuah treler berada di lorong kanan dikhaskan kepada kenderaan ringan sahaja, ketika dia sedang menjalankan pemantauan lalu lintas.

“Pemandu treler terbabit dikatakan enggan memberi kerjasama dan mengeluarkan kata-kata kesat sebelum bertindak membuka pintu lalu menumbuk muka anggota berkenaan sebanyak dua kali selain menendang motosikalnya ketika pemeriksaan dilakukan,” katanya dalam kenyataan hari ini.

Rahmat berkata, berlaku sedikit pergelutan antara mereka dan anggota terbabit cuba mempertahankan diri atas tindakan pemandu treler berkenaan.

Susulan itu, beliau berkata pihaknya membuka satu kertas siasatan mengikut Seksyen 353 Kanun Keseksaan kerana menggunakan kekerasan jenayah bagi menakutkan penjawat awam menjalankan kewajipan yang sah di sisi undang-undang.

“Permohonan reman terhadap lelaki itu akan dibuat di Mahkamah Johor Bahru hari ini bagi membolehkan siasatan lanjut dilakukan,” katanya. – BERNAMA


Tauke tipu ‘customer’, jual tayar lama pada harga tayar baharu

CYBERJAYA: Musim perayaan ini pasti ramai yang akan servis kereta di bengkel sebelum memulakan perjalanan balik bercuti di kampung.

Namun harus berhati-hati supaya tidak tertipu dengan bengkel yang mengambil kesempatan atas kekalutan pelanggan hendak balik kampung beraya.

Hal sedemikian telah menimpa seorang pengguna twitter @afyanIFP atau Afyan Mat Rawi yang telah terkena dengan sebuah bengkel sewaktu menukar tayar keretanya.

Afyan berkata, hanya setelah sampai di rumah baru dia teringat untuk menyemak tahun keluaran tayar yang baru ditukar itu.

Namun, nasib tidak menyebelahinya kerana tayar yang dikatakan baharu itu sebenarnya sudah lama iaitu keluaran tahun 2019.

Menurutnya, dia nekad ke bengkel itu semula untuk mendapatkan kembali haknya.

Tambah Afyan, tauke kedai itu mendakwa tidak mengetahui tayar tersebut tayar lama.

Namun Afyan tidak mempercayai alasan tersebut lalu meminta wangnya dikembalikan dan dia bernasib baik tauke bengkel itu bersetuju setelah menolak upah pemasangan RM20.

Pada masa sama, beberapa netizen turut berkongsi tips jika membeli tayar keluaran lama, pelanggan boleh meminta diskaun sebanyak 30 peratus daripada harga tayar keluaran baharu walaupun tayar itu masih baharu.

Oleh: AIN JAPRI (Pelatih USM)

Author

Media Variasi

View all posts

View all posts


Lelaki tayang kemaluan di tempat awam ditahan

BUKIT MERTAJAM: Polis menahan seorang lelaki atas kesalahan menayang kemaluannya terhadap seorang wanita di parkir kenderaan sehingga video perbuatannya itu tular di media sosial.

Tangkapan ke atas lelaki warga tempatan berusia lingkungan 50-an berkenaan dilakukan di sebuah premis di Jalan Aston, jam 3.30 petang semalam.

Ketua Polis Daerah Seberang Perai Tengah Asisten Komisioner, Tan Cheng San berkata, penahanan suspek dibuat ekoran polis menerima laporan berhubung insiden berkenaan.

“Mangsa (pemandu wanita) tampil membuat laporan polis susulan insiden menimpanya.

“Suspek akan dibawa ke Mahkamah Bukit Mertajam (pagi ini) untuk mendapatkan perintah reman sekali gus membolehkan siasatan dijalankan,” katanya dalam kenyataan, hari ini.

Maklumnya, suspek disiasat mengikut Seksyen 509 Kanun Keseksaan dan Seksyen 14 Akta Kesalahan Kecil 1955.

Kelmarin, media melaporkan polis mengesan seorang lelaki yang menunjukkan kemaluan kepada seorang wanita di parkir di sebuah restoran makanan segera di Alma, di sini.

Perkara itu susulan video tular di media sosial berhubung kejadian tidak senonoh itu.

Dalam video berkenaan, kelihatan seorang lelaki yang menunggang sebuah motosikal dengan nombor pendaftaran palsu menghampiri sebuah kereta dipandu seorang wanita warga tempatan.

Lelaki itu kemudian membuka zip seluar dan menunjukkan kemaluan ke arah wanita terbabit sebelum beredar.

Author

Diyana Rahip

View all posts

View all posts


Nahas Elmina: Laporan awal dikeluarkan Jumaat depan – Anthony Loke

KLANG: Laporan awal nahas pesawat jenis Beechcraft Premier 1 yang terhempas di Elmina, Shah Alam, pada 17 Ogos lalu, akan dikeluarkan Jumaat depan, kata Menteri Pengangkutan, Anthony Loke.

Beliau berkata, laporan itu adalah mengenai analisis data rakaman suara selama 30 minit daripada ‘memory puck’ dalam perakam suara kokpit (VCR) pesawat berkenaan.

“Kita akan keluarkan laporan awal pada Jumaat ini, 15 September,” katanya kepada media selepas merasmikan Kongres Wanita DAP di Grand Centro Ballroom, di sini, hari ini.

Nahas yang mengejutkan negara pada jam 2.50 petang 17 Ogos lalu itu, telah mengorbankan 10 nyawa, termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang, Datuk Seri Johari Harun.

Selain itu, insiden turut mengorbankan dua mangsa yang bukan berada dalam pesawat iaitu penunggang p-hailing Muhammad Hafiz Muhammad Salleh, 32, dan pemandu e-hailing Sharipudin Shaari, 51, yang melalui kawasan kejadian. – Astro Awani

Author

Media Variasi

View all posts

View all posts


Tujuh kilang dan stor musnah dalam kebakaran di Cheras awal pagi tadi

KUALA LUMPUR: Tujuh kilang dan satu stor simpanan barangan musnah manakala dua  lagi rosak teruk dalam kebakaran di Kawasan Perindustrian Budiman, Cheras di sini awal pagi tadi.

Pengarah Jabatan Bomba dan Penyelamat Malaysia (JBPM) Selangor, Wan Md Razali Wan Ismail berkata, kejadian yang berlaku kira-kira pukul 2 pagi itu tidak melibatkan mangsa.

“Pihak bomba telah menerima panggilan kecemasan pada pukul 2.15 pagi dan pasukan pertama sampai ke lokasi kejadian 23 minit kemudian.

“Seramai 48 anggota bersama 10 jentera dan empat lori tangki air bersama sebuah ambulans dari Balai Bomba dan Penyelamat (BBP) Bandar Tun Hussein Onn, BBP Serdang, BBP Pandan, BBP Kajang, BBP Bangi, BBP Petaling Jaya, BBP Shah Alam dan BBP Cyberjaya dikerahkan ke lokasi,” katanya dalam kenyataan di sini hari ini.

Katanya kebakaran bermula daripada empat kilang di kawasan berkenaan yang kemudian merebak ke kilang lain yang terletak berhampiran.

“Api merebak dengan pantas berikutan pengubahsuaian kilang dan kedudukan yang rapat, kilang-kilang yang terlibat juga padat dengan bahan yang mudah terbakar,” katanya.

Wan Md Razali berkata, lapan premis yang musnah sepenuhnya dalam kebakaran itu adalah sebuah stor simpanan barang acara dan tujuh kilang melibatkan kilang barang plastik, kilang model rumah, kilang tembakau, kilang membuat perabot dan tilam, kilang audio kereta dan kilang makanan kucing.

Katanya, api dapat dikawal pada 4.37 pagi tadi dengan kerja-kerja memadam api di lokasi masih berjalan dan punca kejadian masih dalam siasatan. – BERNAMA


BMW terbabas dekat plaza tol, 2 penumpang tercampak keluar

KAJANG: Pemandu kereta cedera akibat tersepit, sementara dua penumpang kenderaan itu tercampak keluar dalam kemalangan berhampiran Plaza Tol Kajang Lebuhraya Utara Selatan di sini, hari ini.

Penolong Pengarah Bahagian Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, pihaknya menerima panggilan pada 5.07 pagi dan susulan itu, sembilan pegawai serta anggota dari Balai Bomba dan Penyelamat (BBP) Kajang ke lokasi kejadian.

Menurutnya, kemalangan membabitkan BMW yang terbabas di mana terdapat tiga mangsa iaitu dua lelaki dan seorang wanita.

“Pemandu lelaki tersepit, manakala dua lagi mangsa tercampak keluar namun mereka selamat.

“Pemandu yang tersepit berjaya dikeluarkan oleh pihak bomba dalam masa empat minit,” katanya dalam kenyataan, hari ini.

Katanya, semua mangsa diserahkan kepada pihak kementerian Kesihatan Malaysia untuk tindakan selanjutnya. – Harian Metro

Author

Media Variasi

View all posts

View all posts


Adam Norrodin ikuti langkah Hafizh Syahrin

PELUMBA negara Adam Norrodin, 24, akan beraksi di World Supersport (WSSP) di kejohanan World Superbike pada musim 2023. Perkara ini disahkan oleh akaun media sosial WorldSBK sendiri.

Adam akan bersama pasukan MIE MIS Racing Honda dan bergandingan dengan pelumba dari United Kingdom, Tarran Mackenzie dan akan menggunakan jentera CBR600cc.

Sebelum ini, Adam bersama Pasukan TKKR OneXOX Racing di Kejohanan Asia Road Racing (ARRC) dengan menunggang jentera BMW.

Dia juga pernah beraksi di Kejohanan Dunia dalam kategori Moto3 selama tiga musim dan pernah beraksi dalam kategori Moto2 pada tahun 2019 bersama pasukan Petronas Sprinta Racing.

Pengalaman luas yang ada pada Adam pasti ditagih oleh MIE MIS Racing untuk mencipta kejayaan.

Adam berkata, dia sangat berterima kasih kepada Midori Moriwaki kerana memberinya peluang untuk berlumba di pentas dunia. Adam berhasrat untuk memberikan komitmen sepenuhnya, kerana ini adalah peluang terbaik untuk masa depannya.

Adam menjadi pelumba Malaysia yang ketiga beraksi di Kejohanan World Superbike selepas Zulfahmi Khairuddin dan Hafizh Syahrin.

Author

Muhammad Nor Fadzly Mahat

View all posts

View all posts


Pesta Menuai: Jabatan Penjara benar keluarga melawat pada 3 dan 4 Jun

KUALA LUMPUR: Jabatan Penjara membenarkan keluarga penghuni penjara untuk membuat lawatan sempena Pesta Menuai di seluruh institusi penjara Sabah dan Sarawak pada 3 dan 4 Jun ini.

Jabatan Penjara dalam kenyataan hari ini memaklumkan waktu lawatan adalah bermula pada 8.15 pagi hingga 4.15 petang.

“Pelawat diminta membuat ujian RT-PCR atau ARTK-Ag (swab/air liur) dalam sah laku tiga hari selepas pengambilan sampel dan tidak bergejala sebelum hadir ke institusi berkenaan

“Pelawat juga diminta membawa kad lawatan serta kad pengenalan bagi memudahkan urusan,” menurut kenyataan itu.

Selain itu, pelawat adalah tertakluk kepada Akta dan Peraturan Penjara yang membolehkan pihak penjara membuat pemeriksaan fizikal ketika pelawat masuk dan keluar dari penjara.

Jabatan Penjara memaklumkan perjumpaan secara dalam talian pula akan dilaksanakan selama tiga hari iaitu mulai 6 Jun hingga 8 Jun ini.

“Ini bertujuan bagi memberi peluang kepada keluarga yang tidak dapat hadir ke penjara untuk perjumpaan bersemuka,” menurut kenyataan itu. – BERNAMA


13 leka masak air ketum antara 58 individu ditahan di Kota Tinggi

KOTA TINGGI: Polis menahan 58 individu atas pelbagai kesalahan dadah termasuk 13 orang yang sedang leka memasak air ketum dalam satu operasi khas di sekitar kawasan Felda di sini, sejak semalam hingga pagi ini.

Ketua Polis Johor Datuk Kamarul Zaman Mamat berkata operasi bermula 11 malam dan berakhir 7 pagi tadi melibatkan empat kawasan Felda dan sebuah kawasan perumahan dengan 63 orang  diperiksa.

“Kesemua yang ditahan terdiri daripada 55 lelaki dan tiga wanita berusia antara 18 hingga 60 tahun.

“Ada yang kita tahan, seramai 13 orang sedang leka memasak air ketum di bawah khemah macam kenduri. Mereka beri alasan nak minum (air ketum) sebab perlukan tenaga untuk bekerja,” katanya kepada pemberita selepas Program Dialog Ketua Polis Johor bersama warga Felda Kota Tinggi di Felda Adela di sini hari ini.

Turut hadir Timbalan Ketua Polis Johor, DCP M. Kumar dan Ketua Polis Daerah Kota Tinggi, Supt Hussin Zamora.

Kamarul Zaman berkata, hasil saringan air kencing mendapati kesemua mereka positif terhadap dadah manakala 41 daripadanya memiliki rekod lampau berkaitan dadah dan jenayah dengan seorang berstatus orang yang dikehendaki polis.

“Kita turut merampas 11.91 gram dadah disyaki jenis syabu, 6.05 gram heroin dan 1.9 liter air ketum,” katanya dan menambah mereka direman empat hari bermula hari ini.

Sementara itu, Kamarul Zaman mengesahkan Ibu Pejabat Polis Daerah Johor Bahru Selatan menerima laporan daripada Pengarah Kesihatan Negeri Johor Datuk Dr Aman Rabu pada 11.30 malam semalam berkaitan akaun aplikasi Telegram yang dipercayai digodam ‘scammer’.

“Pihak polis menerima satu laporan daripada Dr Aman tentang akaun Telegram yang digodam serta mesej yang dihantar meminta wang sebanyak RM2,000 menerusi akaun itu.

“Kita akan siasat perkara ini, jika ada mangsa yang mempunyai maklumat boleh tampil membuat laporan,” katanya mengulas mengenai kenyataan Jabatan Kesihatan Negeri Johor hari ini supaya orang ramai tidak terpedaya dengan mesej meminta wang dengan menggunakan nama Dr Aman. – BERNAMA


Rumah bentuk ‘kuil’ tanpa kelulusan cetus kebimbangan jiran

MANTIN: Seorang lelaki bimbang pembinaan rumah tanpa kelulusan bentuk seperti ‘kuil’ di sebelah rumahnya di Taman Surian, Mantin Negeri Sembilan.

Rumah bentuk ‘kuil’ itu boleh mewujudkan sentimen perkauman dan ketidakselesaan kepada penghuni Taman Surian terutamanya rumah berhampiran memandangkan ianya bersambung ke kediaman Halim Hassan dan perkara ini sudah dilaporkan ke pihak Majlis Bandaraya Seremban (MBS) pada 14 Februari lalu.

Pihak MBS sudah mengeluarkan notis arahan sebanyak tiga kali sepanjang tempoh bermulanya pengubahsuaian dari tahun 2019 untuk memberhentikan kerja kerana dipercayai pengubahsuaian tiada kelulusan.

Isu ini tidak meleret panjang jika jiran berkenaan mengambil langkah mematuhi arahan MBS dan juga pihak MBS ambil tindakan tegas memastikan pematuhan berlaku.

Halim bagaimanapun berkata, dia tidak nampak sebarang tindakan seperti memberhentikan kerja-kerja pengubahsuaian rumah.

Ini kerana pemilik kediaman itu dipercayai mencabut ‘tali kuning’ yang telah dipasang, dan meneruskan kerja-kerja pengubahsuaian. Dan setelah beberapa kali aduan dibuat, masih tiada lagi tindakan susulan dari pihak MBS.

“Dia masih meneruskan pengubahsuaian rumah yang kelihatan seperti kuil itu tanpa mengikut tatacara keselamatan sehingga menyebabkan keretakan pada rumah saya dan masih belum dibaiki sehingga kini.

“Pada 29 Mac lalu, isteri saya terkejut apabila melihat beberapa ketul pecahan batu bata di dalam kawasan ‘porch’ rumah, kerosakan pada cermin motorsikal juga disebabkan batu bata yang jatuh.

“Kami bernasib baik kerana tidak ada di tempat batu bata jatuh dan kebiasaannya disinilah anak-anak saya akan bermain di waktu petang.

“Walaupun notis dikeluarkan hingga ke hari ini pihaknya masih lagi menjalankan pengubahsuaian dan penambahan yang melampau hingga merosakkan beberapa tempat di rumah saya seperti retak, bocor dan lembap didinding bilik dan ruang tamu.

“Ada juga batu bata jatuh, paku dan skru serta simen bertaburan dan bersepah hingga ke kawasan laman rumah saya, hingga menyebabkan salah satu tayar kereta saya tertusuk dengan paku yang digunakan selain simen dan habuk mengenai kereta saya tetapi dinafikan dan jiran tidak mahu bertanggungjawab,” katanya ketika menghubungi MEDIA VARIASI.

Aduan Halim dibawa ke Persatuan Pengguna Islam Malaysia bagi tindakan selanjutnya.

Susulan aduan Halim ke MBS, pemilik kediaman itu dipercayai menyerang dengan menumbuk kereta dan cermin sehingga retak.

“Laporan polis telah dibuat di Balai Polis Mantin, Nilai,” katanya.

Sementara itu, Ketua Polis Daerah Nilai, Superintenden Mohd Fazley Ab Rahman ketika dihubungi MEDIA VARIASI mengesahkan ada menerima laporan berkenaan.

Author

Tun Puteh Wanti

View all posts

View all posts


Anwar yakin Kerajaan Perpaduan terus kukuh, kekal

SHAH ALAM: Perdana Menteri, Datuk Seri Anwar Ibrahim hari ini menzahirkan keyakinan bahawa Kerajaan Perpaduan yang diterajuinya akan terus kukuh dan kekal bertahan dalam tempoh lima tahun akan datang.

Dalam ucapan sulung sebagai perdana menteri pada Kongres Nasional Khas PKR 2023 di sini, Anwar, yang juga Presiden parti berkata keyakinan itu bersandarkan kepada sokongan kukuh parti-parti yang bersama membentuk kerajaan sejak empat bulan lepas.

“Untuk kita mantap sebagai satu kerajaan lima tahun ini, kita perlu kerjasama padu supaya kita tumpu membetulkan kerosakan yang berlaku dan membangunkan negara dan rakyat. Usaha untuk menggugat sedikit sebanyak itu ada, tapi saya yakin Kerajaan Perpaduan akan terus kukuh dan kekal untuk lima tahun.

“Tanggungjawab kita bersama ialah menempatkan semangat perjuangan, menggilap obor reformasi dan jentera parti harus bergerak supaya agenda MADANI ini dapat diterjemahkan secara lebih serius dan bermakna,” katanya.

Kongres yang berlangsung di Stadium Malawati dekat sini dan bertemakan Malaysia MADANI, Pelaksanaan Sebuah Idealisme, turut dihadiri Timbalan Presiden Rafizi Ramli, Setiausaha Agung Datuk Seri Saifuddin Nasution Ismail, Setiausaha Agung DAP Anthony Loke, Naib Presiden Amanah Datuk Seri Dr Mujahid Yusof dan 41 wakil pejabat kedutaan asing.

“Saudara mahu ugut kita dengan perhimpunan, saudara mahu ugut kita takut kepada perasuah, saudara salah pilih seorang perdana menteri. Saya tamatkan ugutan itu… Kamu cuba nak rampas, silakan tetapi tidak mudah,” katanya.

Katanya, beliau sedar ada pihak yang mengkritik pentadbirannya, namun menurutnya sejak Kerajaan Perpaduan mentadbir negara November tahun lepas, belum pernah wujud campur tangan dalam kalangan pemimpin kerajaan berhubung isu seperti kebebasan badan kehakiman dan pemberian tender.

Sementara itu, dalam menghadapi Pilihan Raya Negeri (PRN) di enam negeri akan datang, Anwar yang juga Pengerusi Pakatan Harapan (PH) berkata, PKR harus mula menyantuni anak muda bagi menarik minat golongan itu untuk menyertai dasar dan perjuangan parti yang ditubuhkan pada 1999 itu.

“Syaratnya kita mantapkan parti dan tunjukkan rekod yang baik, sama ada di (peringkat) Persekutuan atau negeri-negeri di bawah jagaan kita, dan keperluan kita memantapkan kerjasama bukan saja dalam Pakatan Harapan sebagai kekuatan induk, tapi UMNO dan Barisan Nasional, Gabungan Parti Sarawak dan Gabungan Rakyat Sabah,” katanya.

Enam negeri yang akan mengadakan PRN adalah Selangor, Negeri Sembilan, Pulau Pinang, Kelantan, Kedah dan Terengganu.

Sementara itu Anwar turut menzahirkan ucapan terima kasih kepada rakan komponen PH iaitu DAP yang kekal sebagai sahabat setia bersama PKR sehingga sekarang serta parti Amanah dan Pertubuhan Kinabalu Progresif Bersatu (UPKO) yang konsisten meneruskan semangat perjuangan bersama.

Anwar juga mengingatkan semua ahli PKR untuk bersama-sama memantapkan perjuangan parti kerana rakyat kini menilai amalan serta pelaksanaan Kerajaan Perpaduan, dan bukan lagi melalui ungkapan atau lakaran semata-mata.

“Sekarang kita di tampuk pemerintahan. Kita bukan dinilai dari ungkapan dan lakaran, kita akan dinilai dari amalan dan pelaksanaan. Bukan seorang dan menteri semata-mata, tapi seluruh jentera, parti dan gagasan,” katanya.

Sejurus selepas menyampaikan ucapannya, Anwar dengan diiringi Rafizi dan Saifuddin Nasution melancarkan Koperasi Keadilan Bhd (KIRA) yang ditubuhkan bagi membantu meningkatkan taraf dan kualiti hidup ahli parti serta masyarakat umum.

Kongres sehari berkenaan yang menumpukan kepada persiapan parti bagi menghadapi PRN di enam negeri dan pengukuhan kerjasama PH dan Kerajaan Perpaduan dihadiri kira-kira 3,000 perwakilan dari seluruh negara termasuk pemerhati. – BERNAMA


Larangan laung takbir, naikkan sepanduk di perhimpunan Palestin bukan pendirian kerajaan

KUALA LUMPUR: Isu larangan laungan takbir pada penganjuran perhimpunan aman Freedom for Palestine di Dataran Merdeka, Ahad lalu bukan merupakan pendirian kerajaan.

Sebaliknya Menteri Dalam Negeri Datuk Seri Saifuddin Nasution Ismail menegaskan, pendirian kerajaan adalah jelas dengan mengiktiraf perjuangan rakyat Palestin.

“Kalau himpunan yang dihadiri oleh 300 hingga 400 orang itu yang dianjur oleh satu pertubuhan, kemudiannya dikatakan mengenakan apa-apa sekatan, boleh atau tidak boleh itu harus dilihat secara fakta kejadian pada masa itu.

“Soal dibenarkan atau tidak dibenarkan, takbir dan sebagainya saya tidak fikir itu isu utamanya. Saya Muslim, takbir maknanya melaungkan kebesaran Allah, tidak ada khilaf antara kita.

“Halnya adalah bagaimana penganjur itu mengikut budi bicara itu dan kefahaman mereka. (Ahli Parlimen) Machang boleh anjurkan 10,000 hingga 20,000 peserta esok, takbirlah kalau saya ada masa, saya akan ikut serta, dan saya akan takbir sekuat-kuatnya,” katanya di Dewan Rakyat di sini, pada Selasa.

Beliau berkata demikian menjawab soalan tambahan Wan Ahmad Fayhsal Wan Ahmad Kamal (PN-Machang) mengenai isu larangan laungan takbir oleh penganjur Freedom With Palestine.

Ahad lalu, penganjur perhimpunan aman ‘Freedom for Palestine’ di Dataran Merdeka iaitu Pengerusi Viva Palestina Malaysia (VPM), Datuk Dr Musa Mohd Nordin menerima kecaman apabila peserta yang hadir didakwa ditegah bertakbir dan larangan membawa plakad tertentu.

Ketika perhimpunan, segelintir peserta antaranya membawa plakad memaparkan wajah Perdana Menteri Israel, Benjamin Netanyahu dengan slogan ‘Netanyahu Penjenayah Perang’.

Pada Isnin, Dr Musa tampil memohon maaf kepada semua pihak ekoran penganjuran himpunan aman itu yang tidak menimbulkan ketidakpuasan hati pelbagai pihak.

Dia dipetik berkata, beliau amat memahami terdapat beberapa pihak yang kurang berpuas hati dengan cara penganjuran perhimpunan berkenaan. – Awani

Author

Media Variasi

View all posts

View all posts


Isu madrasah kaut untung tarik perhatian isteri TMJ

KUALA LUMPUR: Isu bekas pelajar madrasah yang mendakwa didera dan dikurung secara salah, mendapat perhatian isteri Tunku Mahkota Johor (TMJ), Yang Amat Mulia (YAM) Che Puan Besar Khaleeda Bustamam.

Che Puan Khaleeda menerusi Instastorynya telah mengulang siar video Tiktok seorang individu menggunakan akaun nama firdausashaj, yang memaparkan imej Pengerusi Sekretariat Gabungan NGO Selangor, Datuk Nazilah Idris.

Imej tersebut daripada video ketika Nazilah mengadakan sidang media berhubung dakwaan bekas pelajar madrasah itu turut disertakan dengan tulisan dengan tajuk ‘PUSAT JAGAAN BERTOPENGKAN LOGO CAPAL NABI KAUT UNTUNG’.

Perkara itu kemudiannya dikongsikan oleh Nazilah di akaun Facebooknya, dengan hantaran “ada sahabat menghantar tangkap layar mengatakan YAM Che Puan Khaleeda berkongsi video Tiktok berkenaan di Instagram”.

Terbaharu, pihak polis memanggil semula bekas pelajar itu selepas lima bulan laporan polis dibuat bagi membantu melengkapkan kes siasatan kes penderaan oleh madrasah berkenaan.

Siasatan itu juga berkaitan pertuduhan polis terhadap ibunya, Zuraina Zamri selepas beliau mengaku tidak bersalah membuat laporan palsu, di Mahkamah Shah Alam, pada 26 September 2022.

Ia berikutan, dokumen pendakwaan belum diterima pihak pembelaan pada tarikh sebutan kes, 16 November 2022 sehingga terpaksa ditangguhkan pada 11 Januari ini.

Difahamkan, bekas pelajar itu akan hadir bersama peguam pihak ibunya.

Pihak bekas pelajar juga telah membuat laporan ke Suruhanjaya Integriti Agensi Penguatkuasan (SIAP) berhubung integriti pegawai penyiasat yang dilihat melakukan pendakwaan secara tergesa-gesa sebelum siasatan lengkap.

MEDIA VARIASI, pada 14 September 2022, melaporkan bekas pelajar madrasah yang tampil mendakwa didera teruk dan dikurung secara salah dan di premis madrasah berkenaan sejak April 2022.

MEDIA VARIASI pada 20 September 2022 turut menemubual eksklusif wakil Madrasah Darussolihin, Ridzuan yang mengaku madrasah berkenaan tidak mendapat kelulusan mana-mana pihak sejak 20 tahun lalu tetapi beroperasi di bawah Pertubuhan Kebajikan Darussolihin berdaftar sahaja.

Beberapa siri laporan bongkar mengenai pusat sudah pun mendapat maklum balas pelbagai agensi dan pertubuhan bukan kerajaan (NGO).

Ia adalah Majlis Agama Islam Selangor (MAIS), Jabatan Agama Islam Selangor (JAIS), Agensi Anti Dadah Kebangsaan (AADK), Jabatan Kebajikan Masyarakat (JKM), Suruhanjaya Hak Asasi Manusia (SUHAKAM) dan Suruhanjaya Pendaftaran Pertubuhan (ROS) selain SIAP.

Masing-masing mengesahkan pusat berkenaan tidak berdaftar dan tidak diwartakan dengan agensi berkaitan.

Ini termasuk kenyataan beberapa mangsa yang tampil tanpa paksaan.

Author

Tun Puteh Wanti

View all posts

View all posts


Kemiskinan haid di Malaysia tidak membimbangkan

KUALA LUMPUR: Kemiskinan haid di Malaysia dilihat berada pada tahap tidak membimbangkan susulan pemberian tuala wanita sentiasa dilaksanakan oleh kerajaan terutama kepada golongan sasar seperti Orang Asli, B40 dan mereka yang tidak berkemampuan.

Menteri Pembangunan Wanita, Keluarga dan Masyarakat, Datuk Seri Nancy Shukri berkata, pemberian tuala wanita itu dijalankan bagi memastikan kumpulan terlibat berada dalam keadaan bersih sewaktu menjalani tempoh haid.

“Di kementerian, kita memang membantu golongan B40 yang merupakan kumpulan sasar. Kita akan berterusan membantu golongan ini supaya mereka ini tidak ketinggalan memandangkan kita difahamkan ada menggunakan sabut kelapa (sebagai tuala wanita)… ia tidak bersih dan tidak sihat,” katanya

Beliau berkata demikian pada majlis penyerahan cek kepada 10 sekolah dengan masing-masing menerima geran berjumlah RM10,000 melalui dana terkumpul menerusi projek Kotex She Can untuk menjadikan sekolah lebih kondusif bagi pelajar perempuan.

Katanya, program itu memperkenalkan tentang kebersihan haid yang suatu ketika dahulu merupakan perkara jarang dibincangkan kerana perasaan segan dan malu.

Bagaimanapun, katanya sudah tiba masanya masyarakat perlu pandang ke hadapan hal ini dan tidak lagi menganggap ia sebagai tabu supaya remaja wanita dapat mengetahui cara terbaik menguruskan diri apabila berada dalam tempoh haid.

“Dengan adanya media sosial seperti TikTok dan Youtube, ia dapat memberi pengetahuan dan didikan dengan lebih mudah serta dapat diterima oleh masyarakat, malah kaum lelaki juga,” katanya. – BERNAMA


Kerajaan tolak campur tangan agama di Pulau Pinang, Selangor – Mohd Nai’im

SENTUL: Menteri di Jabatan Perdana Menteri (Hal Ehwal Agama), Datuk Dr Mohd Nai’im Mokhtar menegaskan pendirian Kerajaan Persekutuan untuk menolak campur tangan keputusan ziarah rumah ibadat berbeza agama di Pulau Pinang dan Selangor.

Ia berikutan Jabatan Agama Islam Selangor melarang umat Islam ziarah rumah ibadat bukan Islam manakala Kerajaan Pulau Pinang pula tidak melarang mana-mana pihak untuk menyediakan program dan mengajak umat Islam melawat rumah ibadat bukan Islam di negeri ini bagi tujuan tertentu.

Mohd Nai’im ketika diminta mengulas perkara itu berkata, perkara berkaitan agama Islam adalah tertakluk kepada kuasa negeri.

“Kerajaan Persekutuan berpendirian bahawa soal melibatkan hal ehwal agama adalah di bawah bidang kuasa negeri, sebagaimana yang termaktub dalam Perlembagaan Persekutuan.

“Kerajaan Persekutuan menghormati keputusan yang dibuat di setiap peringkat negeri,” katanya.

Mohd Nai’m menyifatkan meskipun tiada penyelarasan, ia memberi isyarat jelas bahawa ada hal-hal tertentu yang mana keputusan negeri akan mengatasi keputusan kerajaan Persekutuan.

“Ada perkara berkaitan dengan Islam ini di bawah kuasa negeri, ini saya sudah tekankan banyak kali.

“Benda (hal ehwal agama) ada undang-undang, sebab itu ada berbeza pandangan di situ, seperti yang berlaku. di Selangor dan Pulau Pinang,” katanya.

Beliau berkata demikian ketika diminta mengulas mengenai isu
program lawatan ke gereja oleh NGO Impact Malaysia di bawah Projek Artikel 11, yang mendapat kritikan pelbagai pihak termasuk kerajaan dan pembangkang.

Terdahulu, Mohd Nai’m hadir menyempurnakan perasmian Program TownHall Ikon Nasional Membentuk Siswa Madani peringkat Wilayah Persekutuan anjuran Yayasan Prihatin Nasional (Prihatin) di Dewan Tun Syed Nasir UKM, di sini.

Program itu turut mendapat kerjasama Majlis Agama Islam Wilayah Persekutuan (MAIWP) dan Bank Rakyat.

Turut hadir, Penasihat Pendidikan & Biasiswa PRIHATIN, Tan Sri Sahol Hamid Abu Bakar; Pengerusi MAIWP, Tan Sri Mohd Daud Bakar bersama 850 penuntut University College MAIWP International (UCMI), Kolej Profesional Baitulmal Kuala Lumpur (KPBKL) dan Universiti Poly-Tech Malaysia (UPTM) meraikan program itu.

Turut berlangsung, sesi pemberian bantuan awal pendidikan bantuan tunai, komputer riba dan beg keperluan asas ke menara gading.

Pada program sama, program IKON turut diwujudkan dengan menjemput beberapa ikon negara, pelbagai bidang untuk perkongsian ilmu dan pengalaman seterusnya melahirkan graduan mentaliti kelas pertama.

Sementara itu, Mohd Na’im berkata, semua pihak harus bangkit bersama-sama memanfaatkan pelaksanaan program Townhall Ikon Nasional ini.

Katanya, program sebegini bermanfaat dalam menghimpunkan belia dan tokoh motivasi, dalam melahirkan generasi berilmu dan mencapai matlamat kerajaan untuk masa depan masyarakat dan negara.

“Selain untuk mengangkatnya ke
dalam bentuk dan tahap yang jauh lebih bermakna dan berjaya, saya sentiasa mengharapkan pihak lain akan turut memberi sokongan dan bekerjasama baik dalam membantu memeta pembangunan masa depan pelajar kita,” katanya.

Terdahulu, Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal Selangor, Mohd Zawawi Ahmad Mughni menegaskan pendirian JAIS tidak benarkan umat Islam melakukan apa-apa aktiviti di rumah ibadat bukan Islam.

Manakala, Timbalan Ketua Menteri 1, Datuk Ahmad Zakiyuddin Abdul Rahman pula dilapor berkata, Pulau Pinang tidak melarang umat Islam untuk ziarah rumah ibadat berbeza agama dengan mengambil pendekatan mengikut enakmen dan juga akta-akta sedia ada.

Author

Tun Puteh Wanti

View all posts

View all posts


Hanya 552 klinik berisiko dilanda banjir – Dr Noor Hisham

CYBERJAYA: Sebanyak 552 daripada 2,981 klinik berisiko dilanda banjir, kata Ketua Pengarah Kesihatan, Tan Sri Dr Noor Hisham Abdullah.

Bagaimanapun, beliau memaklumkan sebanyak 421 klinik alternatif di bawah Kementerian Kesihatan (KKM) dikenal pasti berupaya mengatasi isu berkenaan.

Pada masa sama, beliau turut menyatakan bahawa sebanyak 2,339 buah klinik merangkumi di seluruh negara boleh meneruskan operasi tanpa risiko dilanda banjir.

“Bagi kekuatan petugas kesihatan pula, KKM memperuntukkan sebanyak 1,216 pasukan perubatan meliputi 6,397 orang anggota.

“Manakala pasukan kesihatan awam pula adalah sebanyak 1,703 yang meliputi seramai 4,888 orang anggota,” maklumnya menerusi hantaran di Facebook rasminya hari ini.

Mengulas isu berkaitan kesihatan mental, Dr Noor Hisham menyatakan sebanyak 222 pasukan Perkhidmatan Kesihatan Mental dan Sokongan Psikososial (MHPSS) disediakan KKM bagi menangani isu berkenaan.

“Bagi menangani isu-isu kesihatan mental pula, KKM menyediakan sebanyak 222 pasukan Perkhidmatan Kesihatan Mental dan Sokongan Psikososial (MHPSS) meliputi 1,462 anggota di seluruh negara,” tulisnya.

Author

Diyana Rahip

View all posts

View all posts


Ahli Parlimen Bebas dari Kudat sokong Kerajaan Perpaduan

KOTA KINABALU: Ahli Parlimen Kudat, Datuk Verdon Bahanda yang merupakan seorang Ahli Parlimen Bebas hari ini mengesahkan sokongan beliau kepada Kerajaan Perpaduan yang diterajui Perdana Menteri Datuk Seri Anwar Ibrahim.

Verdon berkata beliau menjunjung kasih titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang berkenan melantik Anwar sebagai Perdana Menteri ke-10.

“Terima kasih tidak terhingga kepada masyarakat di Parlimen Kudat yang memberi kepercayaan kepada saya untuk menerajui Parlimen Kudat pada PRU15 (Pilihan Raya Umum Ke-15) dan seperti saya janjikan dalam jelajah kempen saya, Parlimen Kudat tetap akan menjadi kawasan menyokong kerajaan.

“Ia adalah demi untuk kepentingan kawasan Parlimen kita agar kita tidak ketinggalan dalam arus pembangunan serta menjadikan Parlimen Kudat hebat semula setanding dengan kawasan yang lain,” katanya menerusi kenyataan hari ini.

Katanya beliau telah menemui Anwar di Putrajaya semalam bersama Presiden Parti Kesejahteraan Demokratik Malaysia (KDM), Datuk Peter Anthony; Timbalan Presiden KDM Datuk Wetrom Bahanda yang juga Ahli Parlimen Kota Marudu dan Ahli Parlimen Tenom, Riduan Rubin yang juga Ahli Parlimen Bebas.

Khamis lalu (24 November), Peter dilaporkan berkata, KDM akur dengan titah Al-Sultan Abdullah agar kerajaan perpaduan diwujudkan demi kestabilan negara serta kesejahteraan rakyat Malaysia.

Penamaan calon PRU15 pada 5 Nov menyaksikan Riduan mencalonkan diri bertanding di Parlimen Tenom sebagai calon Bebas, namun pada 11 Nov Peter mengesahkan penyertaan Riduan ke dalam partinya sambil menjelaskan Riduan kekal bertanding sebagai calon Bebas, namun dibantu jentera parti itu. – BERNAMA


Alif harap kekal rentak positif di perlumbaan akan datang

Oleh: WAHYUDIN AL-BALINGI

PELUMBA pasukan IDEMITSU HONDA YAM RACING, Md Alif Izwan Md Samsul Fakry telah menampilkan prestasi yang lebih baik di pusingan keenam Kejuaraan PETRONAS Malaysian Cub Prix, musim ke-29 bagi kategori Wira KBS.

Pelumba jentera jenis Honda ini yang kini berada di kedudukan ke-17 secara keseluruhan kelihatan telah bergelut untuk lima pusingan pertama kejuaraan ini.

Namun begitu, pusingan keenam yang berlangsung di Litar Antarabangsa Sepang telah memberikan pelumba ini suatu harapan baharu apabila dia berjaya di tangga keempat.

“Bagi musim ini, perlumbaan-perlumbaan sebelum ini sememangnya tidak baik bagi saya. Pada perlumbaan pertama, saya menghadapi masalah teknikal di lap pertama.

“Saya tidak dapat menamatkan perlumbaan. Di perlumbaan kedua pula, saya jatuh dan mengalami kecederaan di pergelangan tangan yang menyebabkan saya tidak dapat berlumba untuk pusingan ketiga dan keempat.

“Perlumbaan kelima di Dataran Jempol adalah perlumbaan pertama saya selepas kecederaan tetapi saya masih tidak pulih sepenuhnya walaupun saya yakin,” katanya bertekad berikan aksi yang terbaik dalam perlumbaan yang akan datang.

Author

Media Variasi

View all posts

View all posts


Mesyuarat MT UMNO bincang etika pemilihan parti

KUALA LUMPUR: Mesyuarat Majlis Tertinggi (MT) UMNO malam tadi membincangkan secara terperinci berkenaan etika semasa pemilihan parti, bulan depan.

Ketua Penerangan UMNO, Isham Jalil berkata, perbincangan mengenai perkara itu adalah bagi memastikan kempen yang dilakukan sepanjang tempoh pemilihan adalah secara positif.

“Tadi banyak bincang tentang pemilihan akan datang, tentang pengurusan serta perkara-perkara yang boleh dibuat dan yang tidak boleh dibuat.

“Misalnya, kita galakkan kempen positif atau menyerang calon. Kita tidak mahu bila kita kempen negatif bukan orang UMNO sahaja yang tengok tetapi parti lawan juga tengok… ini tidak baik,” katanya kepada pemberita selepas  ditemui selepas mesyuarat itu ipengerusikan presidennya, Datuk Seri Dr Ahmad Zahid Hamidi.

Mengulas mengenai sambutan pemilihan parti kali ini, Isham berkata, respons yang diterima amat menggalakkan sekali gus membuktikan demokrasi dalam parti terus bercambah.

“Setakat hari ini, jumlah borang pencalonan yang diterima adalah amat menggalakkan dan ini maksudnya ramai lagi yang berminat nak bertanding jawatan dalam UMNO,” katanya.- BERNAMA


Piala Malaysia: JDT benam PJ City FC, temu Kelantan di suku akhir

KUALA LUMPUR: Johor Darul Ta’zim (JDT) seperti diduga mara ke suku akhir Piala Malaysia 2022 dengan agregat 6-0 selepas mengalahkan Petaling Jaya City FC (PJ City FC) 2-0 pada perlawanan kedua pusingan 16 pasukan di Stadium Sultan Ibrahim, Iskandar Puteri, malam tadi.

Naib juara piala berprestij itu tahun lalu, Skuad Harimau Selatan itu memperoleh bekalan selesa 4-0 pada perlawanan pertama, JDT membuka jaringan seawal minit keempat menerusi  rembatan padu jarak jauh penyerang import dari Brazil, Bergson da Silva.

Bergson kemudian melakukan umpanan yang baik buat pemain gantian,  Fernando Forestieri untuk menggandakan jaringan pada minit ke-73 bagi skuad Harimau Selatan itu.

JDT yang segar daripada kejayaan muncul juara Liga Super buat kali kesembilan berturut-turut dan menjulang Piala FA 2022 baru-baru ini, seterusnya akan berdepan Kelantan FC, yang menewaskan Sarawak United FC dengan agregat 2-1.

Skuad ‘The Red Warriors’ membuka jaringan menerusi Nurshamil Abd Ghani pada minit ke-13 di Stadium Sultan Muhammad Ke-IV, Kota Bharu, sebelum Sarawak United menyamakan kedudukan menerusi tandukan Raja Imran Shah pada minit ke-31.

Namun, bekalan satu gol dari aksi pertama membawa Kelantan ke suku akhir.

Sementara itu, satu lagi perlawanan suku akhir bakal menyaksikan pertembungan di antara Sabah FC dan Kuching City FC.

Sabah mara menerusi kemenangan agregat 3-2 ke atas UiTM FC, manakala Kuching City pula berjaya menewaskan Penang FC dengan ageregat 4-3.

Di Stadium Likas, Sabah yang menang aksi pertama dengan keputusan 2-1, berjaya membuka akaun jaringan menerusi sepakan penalti Farhan Roslan pada minit ke-62.

UiTM cuba bangkit menerusi jaringan Farez Aiman Marzuki pada masa kecederaan (90+2), namun ia sudah terlewat buat pasukan universiti itu untuk mengheret perlawanan ke masa tambahan dengan keputusan agregat berpihak kepada skuad kendalian Datuk Ong Kim Swee.

Pertembungan di antara Kuching City dan Penang pula terpaksa ditentukan pada masa tambahan di Stadium Negeri, Kuching, di mana jaringan Wan Faiz Wan Sulaiman pada minit ke-118 membawa skuad tuan rumah ke pusingan lapan terakhir.

Selepas aksi di Stadium Bandaraya, Pulau Pinang pada Rabu lepas terikat 2-2, Lucas Silva berjaya meledak jaringan pertama perlawanan pada minit ke-22 untuk memberi kelebihan kepada skuad Harimau Kumbang.

Bagaimanapun, pasukan tuan rumah bangkit menerusi jaringan sepakan percuma Alif Hassan pada minit ke-62 untuk mengheret perlawanan ke masa tambahan dengan keputusan agregat terikat 3-3, sebelum Wan Faiz muncul wira dengan jaringan minit-minit terakhir itu.

Aksi pertama suku akhir dijangka berlangsung pada Sabtu dan Ahad ini manakala aksi timbal balik pada 11 dan 12 November ini. – BERNAMA


Cakap kosong, tabur janji palsu dengan alasan debat bukan cara saya – Ismail Sabri

KUALA LUMPUR:  Perdana Menteri, Datuk Seri Ismail Sabri Yaakob berkata, bercakap kosong dan menabur janji palsu dengan menggunakan alasan ‘debat’ sepertimana dilakukan Pakatan Harapan (PH)  pada Pilihan Raya Umum ke-14 (PRU14), bukanlah cara beliau.

Ismail Sabri berkata adalah lebih baik beliau menumpukan kerja dan khidmat bakti kepada rakyat dan lebih prihatin kepada persediaan menjelang Pilihan Raya Umum ke-15 (PRU15) dari segi keselamatan rakyat berbanding terlibat dalam debat.

“Adalah lebih baik saya menyantuni dan bertemu sendiri rakyat dari pelbagai kaum serta lapisan masyarakat sebagai sebuah keluarga,” kata perdana menteri menerusi catatan di Facebook beliau hari ini.

Menurut Ismail Sabri, beliau diajukan soalan mengenai cadangan Pengerusi PH Datuk Seri Anwar Ibrahim  untuk mengadakan debat calon Perdana Menteri dalam sidang media selepas menghadiri taklimat khas sempena PRU15 dan Monsun Timur Laut 2022, di Bukit Aman di sini hari ini.

“Cukup-cukuplah meraih populariti dengan berbekalkan janji manis dalam pengucapan debat. Beliau (Anwar)  perlu mempunyai rasa belas ihsan pada nelayan, petani, walhal anak muda yang telah tertipu dengan pelbagai retorik debat yang dilakukan sebelum ini,” katanya.

Perdana menteri turut  menyarankan Anwar untuk berdebat ketika waktu sidang Parlimen diadakan selepas PRU15.

“Saya sarankan beliau berdebatlah ketika waktu sidang Parlimen diadakan selepas kerajaan baharu yang dipilih rakyat nanti. Atau mungkin di pentas parti masing-masing, dan di situ, tiada siapa pun yang menghalang kerana negara ini mengamalkan sistem demokrasi,” katanya.

Terdahulu ketika diajukan soalan mengenai cadangan Anwar supaya calon Perdana Menteri berdebat secara terbuka sempena PRU15, Ismail Sabri berkata, ia bukan budaya di negara ini.

Anwar sebelum ini dilaporkan mencadangkan tiga calon Perdana Menteri daripada PH, Perikatan Nasional (PN) dan Barisan Nasional (BN) mengadakan debat terbuka sempena PRU15 dan perbahasan tersebut perlu menumpukan kepada soal dasar serta perancangan dan bukan berbentuk tuduhan serta dakwaan.

Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon pada 5 November dan pengundian awal pada 15 November. – BERNAMA


Polis Kelantan tahan pengedar bersama heroin bernilai RM200,000

KOTA BHARU: Polis menahan seorang lelaki bersama sejumlah 100 botol dadah disyaki jenis heroin bernilai RM200,000 di sebuah kedai makan di Kampung Gual Sitok, Pasir Mas, dua hari lepas.

Pemangku Ketua Polis Kelantan, Datuk Muhamad Zaki Harun berkata suspek yang berumur 23 tahun dikesan dalam Ops Tapis Sempadan selepas dia dilihat dalam keadaan mencurigakan pada pukul 2.36 pagi di dalam kedai berkenaan.

Bercakap kepada pemberita dalam persidangan media di Ibu pejabat Polis Kontinjen (IPK) Kelantan di sini hari ini beliau berkata apabila diperiksa, polis menemukan satu beg plastik hitam pada tangan kiri suspek mengandungi 100 botol lutsinar serbuk keputihan disyaki dadah jenis heroin, yang setiap satunya bernilai sekitar RM2,000.

Sementara itu menurutnya Khamis lepas polis menahan seorang lelaki berusia 34 tahun dan merampas 2,000 biji pil Yaba di dalam sebuah kereta di hadapan sebuah rumah pada 5.06 pagi di Kampung Repek, Pasir Mas.

Beliau berkata suspek yang bekerja sebagai buruh turut positif dadah jenis Methamphetamine serta mempunyai empat rekod jenayah lampau.

Muhamad Zaki berkata Ops Tapis Sempadan yang dijalankan dari 21 hingga 23 Julai lepas di daerah-daerah bersempadan dengan Thailand, telah membawa kepada penahanan 34 orang atas pelbagai kesalahan, di samping merampas dadah bernilai RM230,165. – BERNAMA


Ismail Sabri banyak pengalaman, calon PM terbaik – Reezal Merican

TASEK GELUGOR: Pengalaman memegang pelbagai portfolio menteri menjadikan Datuk Seri Ismail Sabri Yaakob sebagai calon Perdana Menteri yang terbaik untuk Malaysia, kata Menteri Perumahan dan Kerajaan Tempatan, Datuk Seri Reezal Merican Naina Merican.

Beliau berkata, antara jawatan yang pernah dipegang oleh Ismail Sabri ialah Menteri Perdagangan Dalam Negeri dan Hal Ehwal Pengguna, Menteri Pertanian dan Industri Asas Tani serta Menteri Kemajuan Luar Bandar dan Wilayah.

“Pengalaman ini membuatkan kerajaan di bawah pimpinannya tidak dipacu secara ‘autopilot’ dan beliau sentiasa memastikan rakyat terbela termasuk menaikkan subsidi,” katanya semasa berucap di Program Pemantapan Komuniti Bandar Keluarga Malaysia yang dirasmikan oleh Perdana Menteri di sini hari ini.

“Bagi memastikan rakyat tidak terus terhimpit, Ismail Sabri melakukan intervensi dan buat kali pertamanya kadar subsidi oleh kerajaan mencecah hampir RM80 billion. Saya harap rakyat terus memberi sokongan kepada beliau untuk menjadi Perdana Menteri pasca Pilihan Raya Umum ke-15 (PRU15),” tambahnya.

Beliau berkata, Ismail Sabri sebagai Perdana Menteri berjaya membuka sempadan negara dan merancakkan semula ekonomi negara, di samping menurunkan kadar pengangguran kepada 3.4 peratus daripada 5.3 peratus.

Sementara itu, pelbagai program yang dilaksanakan oleh Kementerian Perumahan dan Kerajaan Tempatan (KPKT) khusus untuk kesejahteraan Keluarga Malaysia diketengahkan oleh Ismail Sabri dalam ucapan perasmiannya di majlis hari ini.

Umpamanya Program Kemampanan Komuniti Bandar (PKKB) yang bertujuan mengimbangi kesan pembangunan pesat dan komuniti bandar, dengan sejumlah RM2.25 juta telah diluluskan oleh kerajaan bagi pelaksanaan PKKB di Semenanjung Malaysia, dan akan diperluaskan ke Sabah dan Sarawak.

Program Pembasmian Kemiskinan Bandar (PPKB) pula seperti seperti Program Baik Pulih Rumah di Bandar dan Program Pemerkasaan Ekonomi Komuniti Bandar (PEKB) merupakan usaha berterusan KPKT untuk meningkatkan kualiti hidup keluarga berpendapatan rendah yang tinggal di bandar.

Bagi Program Baik Pulih Rumah di Bandar di bawah PPKB, peruntukkan RM6.5 juta disalurkan khusus untuk Keluarga Malaysia di Pulau Pinang yang bakal memberi manfaat kepada 435 orang penerima bantuan perumahan.

PEKB pula merupakan program yang dijalankan dalam komuniti B40 bertujuan meningkatkan kemahiran keusahawanan dan perniagaan, yang menyaksikan pada tahun 2022, seramai 249 peserta program PEKB telah berjaya dilatih di Pulau Pinang.

Selain itu Program Rumah Mesra Rakyat (RMR) yang diperkenalkan oleh Syarikat Perumahan Negara Berhad (SPNB) telah berjaya menyiapkan sejumlah 51,726 unit RMR di seluruh negara termasuk 519 unit RMR di Pulau Pinang. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Menjelang hari mengundi PRU15, 33 PPS kini dibuka akibat banjir

CYBERJAYA: Menjelang hari mengundi Pilihan Raya Umum ke-15 (PRU15) yang dijadualkan berlangsung pada 19 November ini, Malaysia sekali lagi ditimpa musibah apabila hujan lebat berterusan malam tadi membuatkan beberapa kawasan mula dinaiki air.

Setakat jam 9 pagi hari ini, sebanyak 33 pusat pemindahan sementara (PPS) telah dibuka bagi menempatkan lebih 3,289 orang mangsa banjir dari tujuh buah negeri di Malaysia.

Menurut laporan daripada portal InfoBencanaJKM, tujuh negeri yang terkesan itu adalah Johor (5 PPS), Kelantan (7 PPS), Perak (7 PPS), Melaka (1 PPS), Selangor (11 PPS), Sarawak (1 PPS) dan Pahang (1 PPS).

Berdasarkan laporan itu, Selangor yang merekodkan lebih 177 keluarga kini ditempatkan ke 11 PPS iaitu di Kuala Selangor (SMK Jeram), Sabak Bernam (Dewan Sri Nakhoda dan Dewan Simpang 5), Subang Jaya (Dewan Serbaguna MBSJ Camelia Seksyen 10 Putra Height dan Masjid Putra Heights), Hulu Langat (SK Ulu Semenyih), Sepang (Dewan Orang Ramai Taman Gemilang dan Dewan Orang Ramai Dengkil) dan Klang (Dewan Masjid An-Naim Kg Jalan Kebun).

Di Kelantan pula membabitkan 1,483 mangsa daripada 509 keluarga perlu berpindah ke tujuh PPS yang terletak di Pasir Mas manakala lima PPS yang beroperasi di Johor kini menempatkan hampir 80 keluarga daripada 325 mangsa sekitar Segamat, Kluang dan Tangkak.

Susulan itu, orang ramai dinasihatkan supaya berhati-hati ketika memandu dan sentiasa peka dengan keadaan semasa.

Author

Diyana Rahip

View all posts

View all posts


Polis sahkan terima laporan dakwaan pengurus acara tipu 40 peniaga ‘bundle’

KUALA LUMPUR: Polis mengesahkan menerima laporan berhubung tindakan sekumpulan penyewa tapak jualan pakaian terpakai atau ‘bundle’ yang mendakwa ditipu pengurus acara di sebuah pusat beli-belah di Serdang, Jumaat lepas.

Ketua Polis Daerah Serdang, ACP A A. Anbalagan berkata, polis menerima laporan daripada seorang wanita berusia 41 tahun iaitu pengurus acara itu mendakwa penyewa tapak acara berkenaan tidak berpuas hati dengannya dan meminta mengembalikan wang mereka.

Beliau berkata siasatan mendapati kira-kira 40 peniaga terlibat dan turut membuat laporan polis berhubung kejadian itu.

“Siasatan dijalankan dan kedua-dua pihak iaitu pengurus acara serta penyewa tapak sudah dipanggil untuk dirakam keterangan.

“Pihak penyewa juga mengesahkan akan memulangkan kembali barang yang diambil untuk tujuan cagaran dan penganjur acara jualan itu membuat laporan untuk rujukan Suruhanjaya Komunikasi dan Multimedia Malaysia,” katanya dalam kenyataan hari ini.

Anbalagan berkata siasatan berhubung kejadian itu masih diteruskan.

Sebelum ini, tular dalam media sosial sebuah video berdurasi satu minit 12 saat yang memaparkan beberapa peniaga baju terpakai mengamuk selepas didakwa ditipu oleh penganjur acara jualan ‘bundle’ dengan nilai kerugian mencecah RM36,000. – BERNAMA


Pendaftaran kemasukan kanak-kanak Tahun Satu sesi 2024/2025 mulai 2 Mei hingga 3 Jun

Kementerian Pendidikan (KPM) menerusi hantaran di Facebook hari ini memaklumkan, pendaftaran secara dalam talian itu boleh dibuat melalui Modul Pengurusan Awam Sistem Bersepadu KPM (MOEIS) di laman sesawang https://idme.moe.gov.my.

Menurut hantaran itu, kanak-kanak yang layak memohon adalah warga Malaysia yang lahir dari 2 Januari 2017 hingga 1 Januari 2018.

Langkah-langkah pendaftaran turut dikongsikan dalam hantaran tersebut. – BERNAMA


Pemandu Kancil maut dirempuh lori air batu

KLUANG: Gara-gara mengelak daripada melanggar sebuah kereta, sebuah lori membawa air batu terbabas lalu melanggar tiang elektrik dan memasuki laluan bertentangan sebelum bertembung dengan sebuah kereta Perodua Kancil.

Akibatnya, pemandu kereta Perodua Kancil maut, manakala pemandu lori patah kaki kiri serta mengalami kecederaan di beberapa bahagian badan dalam kejadian di Kilometer 58.5, Jalan Batu Pahat-Mersing, kira-kira pukul 3 petang tadi ketika hujan lebat.

Ketua Polis Daerah Kluang, Asisten Komisioner Bahrin Mohd. Noh berkata, ketika kejadian pemandu lori, Mohamad Amirul Rameli, 27, datang dari arah bandar Kluang, manakala Mohd. Maznizam Mohd. Amin, 51, menaiki Perodua Kancil dari arah bertentangan.

“Mohd. Maznizam mengalami kecederaan dalaman badan dan disahkan meninggal dunia di lokasi kejadian oleh pasukan perubatan yang datang  selepas menerima panggilan memaklumkan kemalangan tersebut.

“Mohamad Amirul yang mengalami kecederaan di beberapa bahagian badan serta patah kaki kiri diberikan rawatan awal oleh pasukan paramedik Balai Bomba dan Penyelamat Kluang sebelum kedua-dua mangsa dibawa ke Hospital Enche Besar Hajjah Khalsom (HEBHK) Kluang,” katanya seperti dilapor Utusan hari ini.

Kes disiasat di bawah Seksyen 41(1) Akta Pengangkutan Jalan (APJ) 1987.

Sementara itu, Ketua Balai Bomba dan Penyelamat Kluang, Penolong Penguasa Bomba Mohd. Fauzi Mohd. Nor berkata, lapan anggota dengan sebuah jentera Fire Rescue Tender (FRT) dan sebuah Unit Bantuan Perkhidmatan Kecemasan (EMRS) dihantar ke tempat kejadian.

“Pemandu kereta tersebut tersepit di tempat duduk pemandu dan pihak bomba mengeluarkannya menggunakan peralatan khas sebelum disahkan sudah meninggal dunia oleh pasukan perubatan.

Pemandu lori pula diberikan rawatan awal sebelum dihantar ke hospital dan operasi tamat pada pukul 3.34 petang.

Authors

Media Variasi

View all posts

Diyana Rahip

View all posts

View all posts

View all posts


Keputusan rayuan remaja bunuh penghuni pusat tahfiz pada 14 Julai

PUTRAJAYA: Mahkamah Rayuan menetapkan 14 Julai ini untuk menyampaikan keputusannya terhadap rayuan seorang remaja yang didapati bersalah membunuh 23 orang dalam kebakaran di Pusat Tahfiz Darul Quran Ittifaqiyah pada 2017.

Panel tiga hakim terdiri daripada Hakim Datuk Abu Bakar Jais, Datuk Che Mohd Ruzima Ghazali dan Datuk See Mee Chun juga akan memberi keputusan pada hari yang sama berhubung rayuan pihak pendakwaan terhadap pembebasan seorang lagi remaja bagi pertuduhan itu tanpa mengarahkannya membela diri.

Abu Bakar yang mengetuai panel itu berkata mereka tidak bersedia untuk memberikan keputusan itu hari ini kerana perlu meneliti penghujahan lisan dan bertulis yang dikemukakan oleh pihak pendakwaan dan pembelaan.

Sebelum itu, panel mendengar hujahan daripada Timbalan Pendakwa Raya How May Ling dan peguam Haijan Omar berhubung rayuan pihak pendakwaan terhadap keputusan Mahkamah Tinggi yang membebaskan dan melepaskan remaja kedua, berusia 22 tahun, atas kesalahan itu tanpa memanggilnya membela diri.

Rayuan remaja pertama terhadap keputusan Mahkamah Tinggi pada 17 Ogos 2020 yang mendapatinya bersalah terhadap kesalahan itu dan memerintahkannya ditahan di penjara selama diperkenankan Yang-di-Pertuan Agong, didengar pada 9 Mac lepas.

Mengikut pertuduhan, kedua-dua remaja berusia 16 tahun itu ketika kejadian, bersama seorang lagi individu tidak dikenali, didakwa membunuh dan menyebabkan kematian 23 orang yang menghuni pusat tahfiz di Jalan Keramat Hujung, Kampung Datuk Keramat, Wangsa Maju di sini, antara 4.15 pagi dan 6.45 pagi pada 14 Sept 2017.

Terdahulu, semasa prosiding hari ini, How dalam hujahnya menggesa mahkamah supaya memerintahkan remaja kedua membela diri atas pertuduhan itu.

Beliau berkata, adalah mustahil bagi seorang individu menyebabkan kebakaran di sekolah itu kerana terdapat dua tong gas seberat 14 kilogram (kg) setiap satu dibawa dari tingkat bawah sekolah ke tingkat dua melalui tangga.

Beliau berkata, satu tong gas diletakkan secara melintang di pintu manakala satu lagi secara menegak dan petrol disimbah ke pintu serta api dinyalakan.

“Mustahil untuk seorang (melakukannya), ia dilakukan oleh dua orang,” katanya sambil menambah bahawa secara fizikal orang kedua ialah responden (remaja kedua).

Beliau berkata, bukti mengikut keadaan menunjukkan terdapat empat individu iaitu remaja pertama dan kedua serta dua lagi lelaki yang bersaudara dilihat di belakang sekolah tahfiz itu.

How berkata, remaja pertama dan seorang lagi individu tidak dikenali telah memasuki pusat tahfiz dengan memanjat pagar belakang pusat berkenaan.

Beliau berkata, berdasarkan rakaman kamera litar tertutup (CCTV) dan susuk tubuh remaja kedua yang bertubuh kecil dan kurus, remaja kedua mampu melalui celah kecil pagar dawai duri untuk masuk ke perkarangan sekolah berbanding dua beradik yang gempal.

Sementara itu, Haijan yang mewakili kedua-dua remaja itu berkata tiada pengecaman positif bahawa remaja kedua itu telah memasuki sekolah tersebut, dan menambah mereka tidak boleh mengetepikan bahawa dua beradik itu memasuki sekolah tersebut.

Beliau berkata tiada bukti menunjukkan remaja kedua terbabit dalam jenayah itu dan remaja itu tidak sepatutnya dipanggil membela diri. – BERNAMA


Besar harapan peniaga jalanan untuk kerajaan baharu menjelang 2023

SEPANG: Menelusuri ambang tahun baharu 2023, Kerajaan Perpaduan yang masih baharu lagi memegang pentadbiran negara, juga memegang harapan besar rakyatnya.

Beberapa peniaga jalanan yang ditemui MEDIA VARIASI di Kota Warisan sudi berkongsikan harapan mereka terhadap kerajaan baharu ini pada 2023.

Peniaga, Hanif Jamal berharap kerajaan dapat mempermudahkan urusan kebanyakan peniaga kecil untuk mendapatkan lesen dan tapak berniaga.

“Pertama sekali kita sebagai peniaga ini ada juga bahagian-bahagian yang kita nak usahakan, contohnya seperti mendapatkan tapak berniaga secara, mengikut peraturan yang sebetulnya, kadang-kadang prosedurnya agak sukar.

“Jadi, kalau boleh dengan kerajaan baharu ini kita harap suatu hari nanti prosedurnya lebih menyenangkan peniaga, sebab peniaga pun ada banyak perkara yang perlu difikirkan, tentang modal dan sebagainya

“Kadang-kadang itu banyak masa dihabiskan untuk memohon tapak berniaga sahaja, jadi diharapkan prosedur itu bertambah mudah dan menyenangkan kami,” katanya kepada MEDIA VARIASI.

Hanif juga berharap kerajaan boleh membantu menaikkan peniaga-peniaga baharu yang hendak memulakan perniagaan dengan bantuan dari segi peruntukan.

“Idea ada, peniaga baharu memang ada banyak idea cumanya tidak boleh diteruskan disebabkan tidak ada modal yang mencukupi.

“Yang boleh menampung untuk dua hingga tiga bulan ke hadapan, insya-Allah boleh memudahkan untuk semua orang terus berniaga terutamanya peniaga-peniaga baharu,” katanya lagi.

Peniaga, Mohd Fairuz juga berpendapat kerajaan perlu membantu mempermudahkan urusan tersebut yang digambarkan sukar bagi mereka sebagai peniaga.

“Berkenaan dengan harapan kami, peniaga-peniaga, untuk kerajaan baharu dan Perdana Menteri, Datuk Seri Anwar Ibrahim supaya urusan peniaga jalanan seperti kami ini dipermudahkan untuk memperoleh lesen atau pun tapak berniaga.

“Buat masa ini, apa yang peniaga-peniaga jalanan seperti kami ini lalui adalah permohonan untuk kami mendapatkan lesen agak sukar.

“Jadi diharapkan dengan kepimpinan kerajaan baharu ini dapat memudahkan lah kami untuk memperoleh lesen dan tempat yang sesuai,” ujarnya penuh berharap.

Mohd Fairuz turut menambah mengenai kenaikan kos sara hidup yang dikira bagi para peniaga juga sudah dirasakan agak tinggi.

“Apa yang kami peniaga-peniaga harapkan supaya kerajaan baharu dapat mengawal atau pun mencari satu penyelesaian bukan sahaja setakat kepada peniaga, malah kepada seluruh rakyat Malaysia dari segi harga barangan,” katanya lagi.

Peniaga, Siti Kholijah yang turut berharap agar dipermudahkan urusan peniaga mendapatkan lesen dan tapak berniaga juga berharap agar kerajaan mampu menangani masalah kenaikan harga barangan.

Siti Kholijah berkata, dia memang mengharapkan kerajaan baharu ini dapat membawa kelainan dari segi menyelesaikan masalah yang dihadapi seluruh rakyat Malaysia.

“Macam sekarang ini orang sedang mengalami kenaikan harga barang, dan kenaikan ini memang akan memberi masalah kepada kami sebagai peniaga ini dan rakyat biasa.

“Sekarang ini yang kita nampak untuk kerajaan baharu ini, kerajaan memang prihatin dengan keadaan seperti kenaikan harga barang

“Apa yang ada masalah sebelum ini, mereka sudah cuba perbaiki, macam masalah sebelum ini, telur ayam, jadi sekarang ini mereka nak cuba perbaiki, macam masalah ayam.

“Jadi untuk peniaga itu kita memang mengharapkan sesuatu yang kelainan lah yang rakyat boleh dapat kebaikan daripadanya,” kata Siti Kholijah.

Menurutnya, masalah kenaikan harga barang ini sangat memeritkan rakyat kerana akan memberi kesan terhadap kenaikan harga makanan di samping masalah gaji minimum yang tidak cukup menampungnya.

Sementara itu, peniaga, Mior Azwan yang berpuas hati dengan prestasi terkini kerajaan baharu ini pula tidak berkongsikan harapannya untuk kerajaan dari segi pihaknya sebagai peniaga.

Mior Azwan cuma mahukan kerajaan cakna terhadap beberapa isu rakyat yang dilihat kecil oleh segelintir namun sebenarnya perlu diambil berat.

“Pada kita mungkin kecil, untuk kita rakyat biasa, mungkin mereka tidak berapa nampak lagi, seperti isu gelandangan, isu anak-anak yang keciciran pelajaran, isu-isu terpencil yang banyak berlaku di kawasan pedalaman.

“Isu-isu macam itu lah yang saya rasa, mungkin akan datang ini dari semasa ke semasa yang perlu diatasi,” luahnya.

Author

Faridah Amiratul

View all posts

View all posts


Telegram peribadi digodam, abai mesej diterima – PM

KUALA LUMPUR: Akaun Telegram peribadi milik Perdana Menteri Datuk Seri Ismail Sabri Yaakob hari ini telah digodam oleh individu tidak bertanggungjawab.

Ismail Sabri yang memaklumkan perkara itu menerusi ciapan di Twitter turut meminta orang ramai untuk mengabaikan mesej daripada akaun berkenaan.

“Mohon laporkan kepada pihak berkuasa dan abaikan sebarang mesej yang diterima daripada akaun berkenaan,” menurut ciapan itu. – BERNAMA


Animasi bukan hanya untuk kanak-kanak

KUALA LUMPUR: Meskipun berkerusi roda, Josee adalah anak gadis yang bercita-cita tinggi namun dibesarkan oleh nenek yang terlalu melindunginya daripada realiti sebenar kehidupan.

Josee mahu menggapai impian dan melalui wataknya dalam filem anime Jepun “Josee, the Tiger and the Fish” karektor remaja ini membawa penonton mengikuti petualangnya sambil membuktikan realisme boleh wujud dalam karya animasi .

Genre slice of life atau cebisan kehidupan adalah satu genre animasi yang popular di Jepun kerana menyajikan jalan cerita dan gaya yang realistik dan lebih dekat dengan kehidupan pelbagai lapis masyarakat.

Ini berbeza dengan senario animasi di Malaysia yang kebanyakan lebih tertumpu kepada siri animasi atau filem khusus untuk kanak-kanak.

BERGERAK SEIRING ZAMAN

Menurut Pengarah urusan Brainy Bones Studio, Muhammad Hilmi Ismail, bidang animasi sangat luas dan berkembang daripada kartun aksi ke realisme kerana penggemarnya yang semakin dewasa.

“Cuma di Malaysia ada sedikit konflik antara studio animasi dengan pihak pengeluar dana dan pembeli animasi.

“Contohnya, genre slice of life sangat popular di kalangan peminat animasi tetapi stesen televisyen Malaysia tidak siarkan genre ini. Sebaliknya fokus animasi di sini adalah untuk kanak-kanak seperti siri Pokemon, Beyblade dan cerita-cerita superhero,” katanya kepada Bernama.

Jelasnya, faktor ini yang membuatkan ramai masih berfikiran yang animasi hanya sesuai untuk kanak-kanak.

MENCETUS PERUBAHAN

Penghasilan karya siri animasi bukan sahaja melibatkan penggiat dan ahli animasi sebalik tabir malah turut membabitkan banyak pihak termasuk pembeli dan pengguna akhir iaitu penonton.

Selain selera dan tanggapan penonton yang pelbagai, satu sisi yang penting adalah penerbit dan pembeli yang akan menyiarkan kartun animasi ini.

“Kita tidak dapat kawal pihak yang pegang duit. Ini antara kekangan yang dihadapi kerana kita tidak menjual secara terus kepada end user (penonton) tetapi kepada produser, stesen TV atau partner (rakan kongsi) melainkan kita ada dana untuk tayangkan di tempat awam seperti Youtube,” katanya.

Memecahkan norma animasi sekadar untuk kanak-kanak juga adalah satu proses rumit kerana masih ramai tidak mengetahui bahawa disebalik karya animasi terdapat banyak mesej padat yang boleh disampaikan, contohnya animasi Kring! Yang diterbitkan Brainy Bones Studio.

“Ada yang tengok cerita Kring! dengan anak-anak sehingga mengalirkan air mata. Hal ini sebenarnya sangat memberi impak tetapi sayangnya animasi ini tidak sampai kepada ramai penonton kerana norma yang sukar diubah dan memerlukan proses inisiatif berterusan,” katanya.

Video animasi pendek Kring! mendapat pengiktirafan Filem Animasi Terbaik pada Festival Filem Antarabangsa Du Sur Les Handicap 2020 di Lyon, Perancis.

Hilmi antara penggiat animasi yang sudah lapan tahun berkecimpung dalam industri kreatif berpendapat penerbit memainkan peranan penting. Mereka perlu lebih berani menghasilkan karya animasi komprehensif dan boleh dipromosikan di saluran lain seperti Netflix.

“Tetapi saya rasa untuk mendapat 100 peratus penerimaan kartun bukan hanya untuk kanak-kanak itu mungkin susah kerana akan ada golongan yang terus terpengaruh dengan stigma ‘apa ni dah besar pun tengok kartun’. Tetapi kita boleh berubah ke arah yang lebih berfikiran terbuka.” katanya.

LEBIH TERBUKA

Pengerusi Persatuan Pendidik Animasi Malaysia (PPAM), Prof Madya Ahamad Tarmizi Haji Azizan berkata, pelbagai inisiatif diambil Perbadanan Ekonomi Digital Malaysia (MDEC) dan Perbadanan Kemajuan Filem Nasional Malaysia (Finas) untuk mengalakkan dan menjana pertubuhan industri animasi di Malaysia.

“Namun tidak ramai yang mengekalkan momentum kerana penerimaan pasaran Malaysia tidak berkembang seperti di barat disebabkan populasi rendah.

“Permintaan dan kesedaran masyarakat rendah dan aspek kos pembikinan produk animasi pula sangat tinggi,” katanya ketika ditemubual Bernama.

Katanya PPAM menggunakan slogan “Animasi Untuk Semua” yang bermaksud ia tidak terikat bukan sahaja kepada tahap umur tetapi untuk semua bidang kerana animasi turut digunakan dalam bidang lain seperti perubatan dan kejuruteraan.

“Tetapi ia amat kurang diterokai di Malaysia. Rakyat di Malaysia terlalu rigid untuk menerima perubahan dan pembaharuan kerana terlalu banyak birokrasi. Banyak hal tidak dapat tumbuh dan berkembang.

“Bagi  saya pendidikan animasi ini perlu dimasukkan dalam sukatan pelajaran sekolah rendah seperti pendidikan STEAM (Sains, Teknologi, Kejuruteraan, Seni, Matematik) yang mana turut diperjuangkan PPAM,” jelasnya.

PLOT ADALAH KUNCI

Bagi pereka grafik, Nik Mohd Hasmazi Hassan, kajian adalah satu proses penting dalam menghasilkan karya agar tidak tersasar daripada jalan cerita yang ingin disampaikan.

Kebanyakan cerita yang mempunyai jalan cerita biasa boleh jadi luar biasa kerana setiap titik fokus dikaji dengan mendalam.

“Legenda kita Tan Sri P.Ramlee pernah mengatakan bahawa pengarah yang dikaguminya yang menjadi mentor buat beliau ialah Akira Kurosawa – pengarah Jepun yang menghasilkan filem hitam putih.

“Selama sebulan saya kaji karya Akira Kurosawa baru saya faham kenapa P.Ramlee mengganggap beliau sebagai mentor. Bahkan, kerana Akira Kurosawa lah kita kenal siapa samurai. Hanya melalui satu cerita,” katanya dalam satu sesi webinar pendidikan animasi.

Kata Nik lagi, babak keganasan yang tidak boleh ditunjukan secara jelas pula boleh dilakukan secara metafora bagi melindungi kanak-kanak sambal menghasilkan cerita yang jelas dan padat dengan mesej.

ANIMASI SEBAGAI MEDIUM MESEJ

Menonton animasi bukan sahaja sebagai hiburan dan eskapisme, tetapi ia mampu membuka ruang minda dan pemikiran.

Dekan Hal Ehwal Pelajar Kolej Pengajian Seni Kreatif Universiti Teknologi Mara (UiTM) Prof Dr Amer Shakir Zainol berkata antaranya kepada kanak-kanak berumur tiga hingga enam tahun kerana mereka berfikir menggunakan simbol dan imaginasi.

“Dari sudut psikologi, animasi berkait rapat dengan perkembangan kanak-kanak. Kita dapat lihat kumpulan yang menonton animasi ini seolah-olah berada di dunia yang tidak nyata.

“Dalam kajian psikologi pula, ada istilah kita panggil defense mechanisme atau mekanisme helah bela diri. Jadi, kadang-kadang untuk keluar dari sesuatu tekanan dan masalah, seseorang akan cipta suasana dan keadah yang lain dalam dunia nyata,” katanya kepada Bernama.

Beliau berkata animasi dan psikologi saling berkait rapat ditambah lagi dengan peningkatan bidang animasi melalui kecanggihan teknologi yang dapat memberi kepuasan maksimum kepada penonton.

Namun ia datang dengan risiko.

“Animasi dapat meningkatkan daya kreativiti dan imaginasi penonton tanpa had dan sempadan. Pendidikan melalui nilai murni dapat diterapkan secara bersahaja seperti berani berekspresi, cara menegur dan menyapa,”katanya.

Walaubagaimanapun, tontonan berlebihan boleh menyebabkan ketagihan memudaratkan dan mengakibatkan pemikiran yang kurang matang.

“Hal ini kerana kanak-kanak tiada penaakulan atau daya fikir secara matang jadi dia membuat peniruan karektor secara bulat-bulat.

“Suatu ketika dulu ada kes individu yang meniru aksi watak dengan terjun dari pokok seperti aksi Superman, jadi konsep penaakulan itu tidak dapat dibangun dengan baik,” katanya.

Sementara itu menurut Presiden Persatuan Animasi Malaysia (ANIMAS) Amer Hamzah, penyampaian dan persembahan cerita yang terbuka dan meluas memainkan peranan penting, selain mengelak daripada terlalu tertakluk kepada satu tema.

Penggiat animasi perlu memikirkan strategi yang berkesan agar dapat menghasilkan jalan cerita dan karakter yang bukan hanya tertumpu pada satu golongan sasar.

Ini akan menarik minat orang ramai daripada semua peringkat umur serta menghasilkan jumlah penonton yang lebih tinggi.

Amer berkata di Jepun, revolusi animasi bermula dengan budaya membaca komik yang mencetus kemunculan animasi sebagai satu pembaharuan dan nilai tambah kepada pembaca.

“Masa kanak-kanak dan remaja mereka membaca dan apabila meningkat dewasa mereka menonton siri animasi pula jadi kita akan dapat generasi yang meminati karya yang sama dari kanak-kanak sampailah kepada dewasa.

“Contohnya komik Ujang yang cukup popular pada zaman 80-an dahulu apabila wataknya dijadikan animasi dan siri Usop Santorian, kita lihat peminatnya dari kanak-kanak hingga umur 50-an,” katanya ketika temu bual di reruai animas di Pesta Buku Antarabangsa Kuala Lumpur (PBAKL) 2022.

Penggiat animasi, Ownsani Mohd Asrol Rauf berkata sejarah awal animasi bermula daripada wayang kulit dan berevolusi kepada kaedah 2D dan 3D.

“Kos animasi 2D dan 3D tidak mempunyai banyak perbezaan melainkan penggunaan teknologi atau penyelidikan (R&D) yang lebih mahal daripada biasa. Yang membezakan adalah kemahiran.

“Kedua-dua medium ini mampu menghasilkan jalan cerita yang menarik dan hebat kerana perbezaan hanyalah sudut penghasilan,” katanya.

Namun penonton lebih menghargai animasi 3D berbanding 2D kerana animasi 3D tampak lebih canggih dan cantik.

“Kebanyakan anime Jepun masih menggunakan medium 2D sehingga menjadi trademark mereka, tetapi saya harap masyarakat Malaysia menghargai dan menyokong industri animasi tidak kira ia 3D ataupun 2D,” jelasnya lagi.

Menyokong hujah tersebut, Presiden Persatuan Animasi Malaysia (ANIMAS) Amer Hamzah berkata stesen televisyen dan masyarakat perlu faham dan menerima animasi bukan hanya tertumpu kepada teknologi animasi 3D sahaja.

“Sebenarnya animasi 2D ialah satu kaedah pembuatan yang mempunyai tinggi nilai kesenian kerana menggunakan kaedah tradisional.

Jelasnya lagi, sekiranya semua animasi diraikan maka kita berpeluang mencungkil lebih banyak potensi produk animasi yang lebih baik dan pelbagai bentuk. – BERNAMA


Lebih 4,000 kes buli di sekolah, KPM cadang tambah guru kaunseling

CYBERJAYA: Sebanyak 4,994 kes buli di sekolah direkodkan bermula Januari sehingga Oktober lalu.

Timbalan Menteri Pendidikan, Lim Hui Ying berkata, jumlah itu meningkat mendadak berbanding 3,887 kes sepanjang tahun lalu.

Jelasnya, semua kes terbabit sudah disiasat dan tindakan susulan diambil terutamanya dari segi bimbingan kaunseling.

“Kes buli atau gejala sosial ini melibatkan banyak pihak, bukan hanya ibu bapa, NGO (pertubuhan bukan kerajaan) juga, kita memerlukan penglibatan daripada mereka. Juga komuniti setempat.

“Tujuan kami untuk memastikan kes buli dapat dikurangkan dan pembuli dan mangsa buli dapat diberikan bimbingan sewajarnya,” katanya di Dewan Rakyat pada Rabu.

Beliau berkata demikian bagi menjawab soalan tambahan daripada Datuk Muhammad Bakhtiar Wan Chik (PH – Balik Pulau) berkaitan kes buli di sekolah.

Tambah Hui Ying, Kementerian Pendidikan Malaysia (KPM) bercadang menambah bilangan guru bimbingan kaunseling sekiranya kes jenayah buli semakin meningkat.

Katanya, inisiatif itu dibuat bagi memastikan pihak kementerian dapat mengetahui punca sebenar kejadian buli itu berlaku sekali gus dapat menangani kes itu daripada berleluasa.

“Ya, sekiranya kes buli ini semakin meningkat, kita (KPM) akan menambah bilangan guru bimbingan kaunseling kerana kaunselor ini akan mengambil tindakan terhadap kes ini (buli).

“Ia supaya mereka (pembuli) dapat diberi kesedaran sepatutnya serta kita tahu kenapa kejadian buli itu berlaku dan mengapa mereka melakukan buli. Kaunseling adalah mustahak,” ujarnya.

Dalam pada itu, beliau memaklumkan KPM telah menyediakan portal aduan buli yang membolehkan warga sekolah termasuk murid dan ibu bapa serta orang awam membuat aduan terus kepada pihak Kementerian dan maklumat yang diterima akan dilindungi.

Terdapat empat saluran utama Portal Aduan Buli iaitu melalui Sistem Pengurusan Aduan Awam (SISPAA) KPM, e-mel, talian telefon dan aplikasi WhatsApp.

Author

Diyana Rahip

View all posts

View all posts


Pihak eksekutif diingatkan dukung penuh prinsip kebebasan kehakiman – Sultan Selangor

SHAH ALAM: Sultan Selangor Sultan Sharafuddin Idris Shah mengingatkan pihak eksekutif agar sentiasa mendukung penuh prinsip kebebasan kehakiman dan mengelak dari sebarang cubaan untuk mempengaruhi proses pentadbiran keadilan badan kehakiman.

Baginda bertitah kebebasan badan kehakiman memerlukan sokongan, dukungan, kefahaman dan iltizam dari semua pihak terutama dari pihak eksekutif.

“Sehubungan dengan itu, beta menyeru semua pihak berganding bahu dengan mengambil langkah-langkah ke arah mempertahankan dan menjamin kebebasan badan kehakiman demi kesejahteraan dan kemakmuran negara,” titah baginda dalam kenyataan hari ini.

Baginda juga menyeru agar rakyat memberi sepenuh kepercayaan kepada sistem kehakiman negara tanpa perlu melemparkan tohmahan yang tidak berasas tanpa mengetahui fakta dan alasan-alasan penghakiman terhadap sesuatu kes.

Sultan Sharafuddin bertitah sebarang tohmahan yang tidak berasas akan mengundang persepsi negatif terhadap kebebasan badan kehakiman dan pasti menghakis keyakinan dan kepercayaan rakyat terhadap sistem pentadbiran keadilan negara.

“Keadaan ini juga akan secara tidak langsung menjejaskan nama baik negara di peringkat antarabangsa,” titah baginda.

Sultan Sharafuddin juga menzahirkan sokongan padu baginda terhadap titah ucapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 5 Sept lepas, berkaitan dengan kuasa prerogatif pengampunan yang tidak boleh dilaksanakan sewenang-wenangnya demi kepentingan pihak tertentu.

Titah baginda, rakyat perlu memahami bahawa proses pengampunan perlu dilaksanakan mengikut lunas undang-undang dan prosedur yang telah diperuntukkan di bawah perlembagaan dan undang-undang berkaitan dengannya.

“Setiap rakyat di negara ini berkehendakkan keadilan, kesaksamaan serta ketelusan daripada badan kehakiman atas sesuatu kes yang diadili.

“Oleh itu adalah menjadi tanggungjawab semua pihak untuk sentiasa memelihara nama baik badan kehakiman agar ia tidak tercemar dari sebarang bentuk pengaruh dan tekanan,” titah baginda. – BERNAMA


Penganjur Himpunan Aman Selamatkan Malaysia tidak hormat Hari Malaysia – Saifuddin

PUTRAJAYA: Penganjur Himpunan Aman Selamatkan Malaysia disifatkan sebagai mereka yang langsung tidak menghormati sambutan Hari Malaysia (16 September).

Menteri Dalam Negeri, Datuk Seri Saifuddin Nasution Ismail berkata, sambutan tarikh 16 September itu sangat signifikan dan sarat dengan semangat saling hormat dan kepatuhan kepada undang-undang.

Beliau berkata, malangnya pihak penganjur pilih tarikh itu dan ia jelas menunjukkan rasa tidak hormat terhadap amalan hidup toleransi dan perpaduan antara kaum dan agama di negara ini.

“Mereka juga tidak menghormati kelompok daripada rakan-rakan kita di Sabah Sarawak yang mana tarikh itu amat penting sekali kepada mereka. Sebaiknya jangan pilih 16 September kerana itu tarikh sambutan Hari Malaysia daripada 31 Ogos hingga 16 September.

“Malangnya aktivis Perikatan Nasional (PN) memilih tarikh itu dan apa sahaja alasannya, mereka anggap ia tarikh yang terbaik untuk mereka,” katanya pada sidang akhbar selepas hadir pada Majlis Sambutan Hari Antipemerdagangan Orang 2023, di sini hari ini.

Katanya, beliau difahamkan Polis Diraja Malaysia (PDRM) sudah maklum mengenai perhimpunan itu dan mereka tahu apa yang perlu dibuat mengikut undang-undang.

Saifuddin berkata, beliau mengakui beliau sendiri adalah produk yang lahir daripada himpunan jalanan sepanjang 30 tahun dalam politik namun, ketika itu himpunan disertainya mematuhi Akta Polis.

“Selepas itu, akta itu ditambah baik dan dikenali sebagai Akta Perhimpunan Aman merangkumi tiga komponen penting iaitu tanggungjawab penganjur, peserta perhimpunan dan pasukan keselamatan.

“Kalau tengok dalam akta itu, kawasan jadi tempat berhimpun pun ada kawasan boleh dan ada yang tidak boleh. Pertama lokasi dekat rumah ibadah, stesen minyak dan pencawan tidak dibenarkan,” katanya.

Media sebelum ini melaporkan, Himpunan Aman Selamatkan Malaysia yang dijadualkan Sabtu ini, akan bermula dari Masjid Jamek Kampung Baru, Kuala Lumpur. – Utusan

Author

Media Variasi

View all posts

View all posts


Empat lelaki diberkas curi 13 ekor lembu di Felda Sungai Koyan Satu

LIPIS: Empat lelaki berusia antara 27 hingga 48 tahun diberkas oleh polis berikutan kes kecurian lembu di sebuah kandang di Felda Sungai Koyan Satu, di sini.

Ketua Polis Lipis, Superintenden Azli Mohd. Noor berkata, seorang penternak, Mohd. Zameri Mohamad Nor, 37, membuat laporan di Balai Polis Sungai Koyan, semalam berikutan 13 ekor lembu miliknya yang berusia antara satu hingga tiga tahun hilang disyaki dicuri.

“Penternak itu mengesyaki lembunya dicuri selepas empat ekor ternakannya ditemukan pengsan seperti disuntik ubat pelali dan seterusnya mendapati 13 ekor lembu lagi hilang dari kandang.

“Pengadu kemudiannya meminta bantuan kenalannya disebarkan menerusi aplikasi WhatsApp mencari lembunya yang hilang dan selepas itu memperoleh maklumat ada lembu yang hendak dijual di Jerantut dikurung dalam kandang di Kampung Paya Gunung berdekatan Jerantut Feri,” katanya di Ibu Pejabat Polis Daerah (IPD) Lipis di sini hari ini.

Menurut Azli, penternak itu yang mengusahakan ternakan sebanyak 228 ekor lembu sejak 20 tahun lalu mengenali lembu miliknya yang dicuri disimpan di kampung terbabit berasaskan gambar dikirimkan oleh rakannya menerusi WhatsApp.

Beliau berkata, penternak berkenaan mengenali lembu miliknya berasaskan saiz dan muka haiwan itu serta tanda khas pada telinga, iaitu kesan gunting pada atas telinga sebelah kiri dan tag yang dipasang di telinga kanan, lapor Utusan Malaysia.

“Selepas mengenal pasti ternakan ini miliknya yang dianggarkan bernilai RM35,000, penternak itu segera membuat laporan polis,” katanya.

Beliau menjelaskan, pada pukul 6.30 petang semalam, sepasukan polis dari IPD Lipis menahan enam lelaki di sebuah kandang lembu di Kampung Paya Gunung yang sedang berurusan untuk menjual dan membeli lembu.

“Dalam serbuan itu, polis juga turut merampas 13 ekor lembu, sebuah lori jenis Isuzu, enam telefon bimbit serta wang tunai RM13,200.

“Siasatan awal ke atas semua individu suspek yang ditahan mendapati dua lelaki merupakan pembeli lembu, dua lagi pemilik kandang yang mempunyai pertalian keluarga, manakala dua lelaki merupakan penjual lembu curi milik pengadu,” katanya.

Selanjutnya Azli berkata, semua suspek ditahan beralamat di Kampung Paya Gunung dan Kampung Bukit Dinding di sini, manakala seorang lagi beralamat di Machang Kelantan dan kes itu diklasifikasi sebagai lain-lain curi di bawah Seksyen 379 Akta Kanun Keseksaan.

Author

Media Variasi

View all posts

View all posts


MATTA belum terima tarikh kemasukan pelancong China

CYBERJAYA: Maklumat berhubung tarikh jangkaan kedatangan pelancong dari China ke negara ini masih belum diterima secara rasmi.

Timbalan Presiden Persatuan Ejen-Ejen Pelancongan dan Pengembaraan Malaysia (MATTA), Mohd Akil Mohd Yusof berkata, bagaimanapun pelancong dari China dijangka akan segera melancong ke luar negara termasuk Malaysia sebaik pintu sempadan negara mereka dibuka.

“Semua sedia maklum bahawa rakyat China suka melancong dan kita yakin, mereka akan keluar sebaik sahaja pintu sempadan dibuka setelah lebih dua tahun terkurung akibat COVID-19.

“Malah, MATTA juga telah sedia sepenuhnya untuk menerima kedatangan pelancong dari luar termasuk China ini,” katanya seperti dilapor Sinar Harian.

Mohd Akil berkata demikian bagi mengulas jangkaan pelancong China melancong ke Malaysia susulan pembukaan semula sempadannya pada 8 Januari ini.

Tambah beliau, pihaknya akan mematuhi prosedur operasi standard (SOP) Kementerian Kesihatan Malaysia (KKM) untuk mengekang penularan wabak COVID-19.

“Sudah pasti MATTA memandang berat isu ini tetapi apa pun kita patuh segala arahan KKM.

“Kalau syarat memerlukan pelancong menjalani ujian tindak balas rantai polimerase (PCR), kita akan patuhi,” ujarnya.

Author

Diyana Rahip

View all posts

View all posts


Bekas CEO 1MDB tidak layan bila minta dokumen pelaburan – Saksi

KUALA LUMPUR: Seorang saksi memberitahu Mahkamah Tinggi di sini hari ini bahawa bekas Ketua Pegawai Eksekutif 1Malaysia Development Berhad (1MDB) tidak pernah melayan permintaan daripada Menteri Kewangan Diperbadankan (MKD) untuk mendapatkan dokumen berhubung pelaburan usaha sama dengan PetroSaudi International Ltd (PSI).

Bekas Timbalan Ketua Setiausaha Kementerian Kewangan, Datuk Siti Zauyah Mohd Desa, 63, berkata tindakan Datuk Shahrol Azral Ibrahim Halmi itu seolah-olah tidak menghormatinya.

Saksi pendakwaan ke-26 itu berkata beliau pernah mengadu perkara itu kepada Menteri Kewangan II, Datuk Seri Ahmad Husni Hanadzlah dan Ketua Setiausaha Perbendaharaan (KSP) ketika itu, Tan Sri Dr Wan Abdul Aziz Wan Abdullah, bagaimanapun, tiada apa-apa tindakan daripada mereka.

Beliau berkata demikian ketika disoal balas peguam Tan Sri Muhammad Shafee Abdullah, yang mewakili Datuk Seri Najib Tun Razak, pada perbicaraan kes bekas perdana menteri itu berhubung penyelewengan dana RM2.3 bilion daripada 1MDB.

Saksi juga bersetuju dengan cadangan peguam bahawa Shahrol Azral sepatutnya melayan permintaanya itu.

Muhammad Shafee: Tindakannya (Shahrol Azral) macam kurang ajar?

Siti Zauyah: Itu perkataan (kurang ajar) Tan Sri sebut. Tapi perbuatan Shahrol Azral adalah macam tidak hormat.

Ketika ditanya sama ada beliau mengadu (berhubung Shahrol Azral) kepada Najib, saksi menjawab beliau tidak pernah mengadu kepada Najib kerana beliau mempunyai ‘boss’ sendiri.

Muhammad Shafee: Itu saya faham, saya pun ada boss di rumah. Tapi kita tak boleh buat kesimpulan bahawa Najib mengarahkan Shahrol Azral berkelakuan sedemikian. Ya atau tidak? Sebab kamu sendiri tak beritahu Najib mengenai masalah yang kamu hadapi.

Siti Zauyah: Bukan level (peringkat)  saya untuk berurusan dengan PM (Najib).

Muhammad Shafee: Datuk, berapa lama perbuatan ini (tidak diendahkan) berlarutan di 1MDB?

Siti Zauyah: Sejak penubuhan sampai sekarang.

Muhammad Shafee: Sekarang juga?

“Saya kena tanya kepada siapa yang menjaga portfolio berkenaan,” katanya yang bersara pada Nov 14 2019.

Perbicaraan hari ini dihentikan lebih awal apabila Timbalan Pendakwa Raya, Datuk Seri Gopal Sri Ram memberitahu mahkamah bahawa beliau mengalami sakit gastrik.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung 5 Sept ini.

Najib yang kini menjalani hukuman penjara 12 tahun kerana kesalahan menyeleweng dana SRC International Sdn Bhd, meninggalkan Kompleks Mahkamah Kuala Lumpur pada jam 4.20 petang dengan menaiki kenderaan utiliti sukan (SUV) serta diiringi beberapa kenderaan polis.

Esok, Najib akan hadir ke mahkamah sekali lagi untuk perbicaraan kesnya dan bekas Ketua Pegawai Eksekutif 1MDB, Arul Kanda Kandasamy membabitkan pertuduhan meminda laporan audit 1MDB di hadapan Hakim Mahkamah Tinggi, Mohamed Zaini Mazlan. – BERNAMA


Indonesia ajak Malaysia bida tuan rumah Piala Dunia 2034

INDONESIA mengajak tiga negara termasuk Australia, Singapura dan Malaysia untuk membida status tuan rumah bersama pada kejohanan Piala Dunia edisi 2034 akan datang.

Presiden Persatuan Bola Sepak Indonesia (PSSI), Erick Thohir berkata, semua negara terbabit telah menunjukkan minat untuk menjadi penganjur bersama kejohanan bola sepak terbesar dunia itu.

“Kami sedang berbincang mengenai bidaan bersama status hos Piala Dunia 2034 bersama Australia.

“Malah, ketika saya melawat Malaysia dan Singapura baru-baru ini, mereka turut menyatakan minat untuk menjadi penganjur bersama,” katanya dipetik portal berita Australia, Sydney Morning Herald hari ini.

Persekutuan Bola Sepak Dunia (FIFA) sebelum ini mengesahkan Piala Dunia edisi 2030 akan dianjurkan di enam negara berbeza seperti Sepanyol, Maghribi, Portugal, Uruguay, Paraguay dan Argentina.

Malah, FIFA turut mengeluarkan kenyataan agar penganjuran edisi 2034 dilakukan di benua Asia dan Oceania. – Kosmo

Authors

Media Variasi

View all posts

Diyana Rahip

View all posts

View all posts

View all posts


Isu toyol tanah: Tanah kurniaan Sultan tidak boleh dipindah milik

AMPANG: Peguam Rakyat, Tan Sri Prof Dr (Munsyi) Muslim Yacob memberitahu tanah kurniaan Sultan tidak boleh dipindah milik walau apa jua cara sekalipun.

Katanya, ia mengikut undang-undang tanah, terutama tanah-tanah yang memiliki enakmen negeri masing-masing.

“Ini prerogatif mana-mana raja, Raja Melayu atau Sultan, di mana-mana negeri dalam Persekutuan Tanah Melayu, tanah dikurniakan oleh Sultan seperti Reserve Land, tanah-tanah yang direservekan, sama ada rizab Melayu.

“Tidak boleh dipertikaikan oleh mana-mana pihak, tidak boleh dipindah milik kepada mana-mana orang tanpa kebenaran daripada pihak berkuasa negeri.

“Tanah itu tidak boleh dijual beli sewenang-wenangnya tanpa kebenaran daripada pihak berkuasa negeri,” katanya ketika ditemu bual MEDIA VARIASI.

Beliau diminta mengulas laporan MEDIA VARIASI berhubung kegiatan ‘toyol’ tanah Jalan Yap Kwan Seng kurniaan Sultan yang dipindah milik walaupun ada surat perakuan daripada pihak Istana.

Lebih mengejutkan, tiga penama tanah dipindah milik dalam sehari selain dokumen perakuan status tanah di Pejabat Tanah dan Galian (PTG) iaitu dokumen AA 1/62 diragui kesahihannya.

Dalam pada itu, Muslim memberitahu, tiga faktor mesti diambil berat oleh pemilik tanah
ataupun pejabat tanah mahupun penggadai tanah kepada bank atau mana-mana pihak lain, atau pihak pemaju sebelum ambil sesuatu tanah untuk dibuat projek pembangunan dan sebagainya.

Katanya, ia perlu diambil perhatian sebelum mendapat kebenaran tentang ‘title’ atau hak milik tanah daripada pihak berkuasa negeri sama ada daripada Sultan negeri itu sendiri ataupun kerajaan negeri itu.

“Faktor pertama, undang-undang sudah jelas bahawa tanah yang dianugerah oleh pihak berkuasa negeri terutama sultan atau raja-raja Melayu tidak boleh dipersoal dalam mana-mana mahkamah kerana itu adalah hak baginda.

“Keduanya, dengan nyata, tanah itu tidak boleh dijual beli atau dipindah milik melainkan dengan kebenaran pihak berkuasa negeri.

“Kalau melanggar syarat itu, maka mereka melakukan kesalahan undang-undang yang boleh didakwa bawah Kanun Tanah Negara atau mana-mana undang-undang tanah berkaitan di pihak negeri masing-masing,” katanya.

Beliau turut berpandangan, isu pemilikan tanah inu sudah berlaku berpuluh tahun bahkan sebelum Malaysia mencapai kemerdekaan pada 1957.

Katanya, apabila Inggeris mentadbir negara ketika itu, mereka menggunakan kepakaran dan kemahiran dalam bidang undang-undang tanah selaras di England dan Wales.

“Selepas mereka pulang ke negara asal, mereka tinggalkan semua hierarki di sini.

“Maka, pegawai tanah kita di sini… cuma saya tidak begitu faham sama ada mereka cukup pengalaman yang diajar oleh British ketika itu atau sengaja buat peraturan, undang-undang bertentangan dengan prinsip asas pemilikan atau propertyship,” katanya.

Author

Tun Puteh Wanti

View all posts

View all posts


PN bakal terima sokongan MP kerajaan jika menang PRN – Hadi Awang

CYBERJAYA: Perikatan Nasional (PN) akan disokong oleh Ahli Parlimen di dalam parti gabungan Kerajaan Perpaduan sekiranya menang Pilihan Raya Negeri (PRN) pada 12 Ogos ini, kata Tan Sri Abdul Hadi Awang.

Presiden PAS itu mendakwa, sokongan Ahli Parlimen tersebut sekali gus akan membolehkan berlaku perubahan dalam kerajaan pusat diterajui Perdana Menteri, Datuk Seri Anwar Ibrahim.

Tambah Timbalan Pengerusi PN itu lagi, Ahli Parlimen terbabit hanya menunggu masa untuk menyokong PN bagi membentuk kerajaan pusat baharu.

Katanya, ini termasuk sebahagian Ahli Parlimen UMNO yang menyokong PN bagi membantu parti gabungan itu membentuk kerajaan Pusat selepas Pilihan Raya Umum ke-15 (PRU15).

“Asal (ada) 10 Ahli Parlimen UMNO nak sokong kita, mungkin 15 (Ahli Parlimen) tapi mereka ini dipaksa, diugut yang ada kes nak bawa ke mahkamah menyebabkan orang UMNO ini dalam ketakutan.

“Maka ditubuhkan Kerajaan Perpaduan dalam keadaan kacau-bilau, Kerajaan Perpaduan tapi berbalah sama sendiri, yang parti dalam kerajaan bantah kerajaan sendiri,” katanya seperti dilapor Berita Harian.

Abdul Hadi berkata, pembentukan kerajaan Pusat baharu itu penting untuk menyelamatkan agama, bangsa dan negara, di mana kemenangan PN pada PRN kali ini perlu bagi membolehkan perubahan berkenaan dilakukan.

Justeru, beliau mengingatkan semua petugas PAS untuk bekerjasama bagi memastikan kemenangan PN.

“Sebab itu saya harap petugas-petugas PAS ini bekerjasama, sama ada di tempat PAS bertanding (atau) Bersatu bertanding untuk memenangkan PN.

“Ini tujuan politik yang sangat besar untuk selamatkan agama, bangsa dan negara kita (agar) terus dipelihara oleh Islam…ini sangat penting, ini bukan kerja main-main, bukan kerja jual beli, bayar duit (tetapi) tanggungjawab yang sangat besar,” katanya.

Sebelum ini, Anwar dilapor berkata, Kerajaan Perpaduan akan terus memerintah negara ini walaupun PN sibuk mendakwa perubahan tampuk pentadbiran akan berubah pada bulan ini.

Author

Fazleen Safina Abd Jamil

View all posts

View all posts